Mreža firmi na Balkanu i manipulativna prodaja magičnih preparata - FakeNews Tragač\nFakeNews tragač i portal Raskrinkavanje.ba bavili su se u zajedničkoj analizi objavljenoj 23. novembra načinom funkcionisanja mreže koja uključuje stotine veb stranica prepunih netačnih informacija, a na kojima se prodaju različiti, navodno lekoviti, proizvodi.\nGoSlim, HyperTea, Prostamid, Parazol i DiaTea samo su neki od proizvoda sa stranice kompanije LimitedCharm, koji se na drugim internetskim stranicama promovišu manipulativnim taktikama i neistinitim informacijama. Reklame za ove proizvode se u različitim oblicima prikazuju na mnogim internetskim portalima u regiji. Te reklame korisnike vode na desetine, možda i stotine veb stranica koje sadrže izmišljene recenzije i ispovesti zadovoljnih korisnika, izmišljene intervjue sa poznatim ličnostima koji preporučuju proizvode, lažne preporuke lekara, kao i fotošopirane „sertifikate“ o navodnim testiranjima proizvoda. Na ovim stranicama ne postoje nikakve informacije o proizvođačima i distributerima takvih proizvoda.\nOno što o ovim proizvodima znamo je da se mogu naručiti na dva načina: putem stotina stranica sa manipulativnim i izmišljenim sadržajem, gde nema pomena firme LimitedCharm, niti informacija o proizvođačima i distributerima ovih proizvoda, ili putem zvanične stranice LimitedCharm. To je jedina kompanija koja se može dovesti u vezu sa ovim proizvodima, budući da na stranici kompanije postoje samo izlistani proizvodi i ništa drugo. Međutim, lažne ispovesti, intervjui i sertifikati, koji se nalaze na stotinama drugih stranica, ovde ne postoje. S obzirom da na stranicama sa netačnim informacijama ne postoji ime proizvođača i distributera proizvoda, Limited Charm je to jedino pravno lice sa kojim se proizvodi pretraživanjem mogu dovesti u vezu.\nStoga, u nastavku analize o manipulativnom oglašavanju, donosimo informacije o pozadini priče. Naručili smo jedan od proizvoda, a dodatno smo istražili i koja se to sve pravna lica mogu povezati sa ovim proizvodima. Došli smo do zaključka da je u priču uključeno nekoliko firmi u različitim zemljama regije. Neke od njih registrovane su pritom na fiktivnim adresama. Svi putevi na kraju vode do sarajevske firme Monetize ad, koja je na kutijama proizvoda navedena kao proizvođač, kao i njenu podružnicu Limited Charm, na čijoj se stranici proizvodi prodaju. No, krenimo redom.\nZvanična stranica kompanije Limited charm\nNa veb stranici ove kompanije izlistani su mnogobrojni proizvodi koje ona prodaje. Navodi se da je u pitanju „Nezavisni brend koji deluje na Zapadnom Balkanu već dugi niz godina” i koji se „brine da vaše zdravlje, imunitet i lepota budu uvek zaštićeni najboljim prirodnim tretmanima”.\nNa stranici se o proizvodima govori kao o „našim”, a navedeno je i da „tehnolozi blisko surađuju sa nadležnim institucijama”.\nNa stranici je opisan i razvoj kompanije kroz različite faze. Tako se navodi da se 2017. godine rodila ideja među „četiri prijatelja, učevna znalca” koji su „počeli od biljaka na dalekim i netaknutim predelima”. Za 2018. godinu je navedeno da su tada počele studije, istraživanja i testiranja, dok za 2020. stoji da je firma tada „zaživela kroz inovacije”, te da su zabeležena „brojna pozitivna iskustva širom sveta”. Zaključak koji se iz svega navedenog sugeriše je taj da kompanija Limited charm zaista proizvodi sve ono što prodaje na svojoj stranici.\nRazličita verzija ove zvanične stranice kompanije postoji za više zemalja u regionu: BiH, Srbiju, Hrvatsku, Crnu Goru, Sloveniju, Albaniju, Severnu Makedoniju, Italiju, Mađarsku i Bugarsku. Sadržaj svih stranica je potpuno identičan. Kompanija, kako se navodi, dostavlja proizvode i u Nemačku, Austriju i Tursku, iako za njih ne potoje zasebne veb stranice.\nNa stranici kompanije MonetizeAd navedene su i podružnice ove kompanije sa punim nazivima pravnih subjekata u zemljama regiona.\nIpak, na ovoj stranici nisu navedene sve kompanije u regionu koje, recimo, imaju naziv Limited charm, ali o njima u nastavku teksta.\nKada je reč o stranici Limited Charm, iako odaje utisak da se radi o stranici proizvođača navedenih proizvoda, na njoj nisu navedeni nikakvi podaci o poreklu, sastavu, ispitanosti ili sigurnosti čajeva i drugih proizvoda koji su tu izlistani. Štaviše, na linku Odricanje odgovornosti na ovoj stranici stoji napomena o tome da proizvodi nisu namenjeni lečenju ili prevenciji bolesti, iako je na stranicama na kojima se prodaju više puta naglašeno suprotno, o čemu smo pisali u prethodnoj analizi ovog slučaja.\nOvaj proizvod nije ocijenjen od strane Agencije za lijekove i medicinska sredstva Bosne i Hercegovine i nije namijenjen za dijagnozu, liječenje ili prevenciju bolesti. Rezultati u opisu i svjedočenja možda nisu tipični ili precizni rezultati. Pojedinačni rezultati se mogu promijeniti. Prije konzumiranja ovog proizvoda posavjetujte se sa svojim ljekarom. Sve prisutne slike su dramatizacije. Primjenljivo stanje: rezultati se mogu razlikovati od osobe do osobe\nOdlučili smo da GoSlim čaj naručimo na nekoj od stranica koje su prepune netačnih informacija, a ne sa zvanične stranice kompanije. U formu za naručivanje na takvim stranicama potrebno je uneti ime, broj telefona i pritisnuti opciju „naruči”. Kroz neko vreme dolazi SMS poruka sa obaveštenjem da će operater uskoro pozvati taj broj. U slučaju nejavljanja, ostavljen je i broj telefona koji je moguće pozvati kako bi završio proces narudžbe.\nUsledio je poziv od operatera i razgovor koji je trajao duže od 10 minuta. Operater je već u prvim rečenicama razgovora jasno napomenuo da je reč o proizvodu koji prodaje kompanija Limited Charm, čime je sam potvrdio vezu između stranica sa netačnim informacijama i proizvoda sa kompanijom Limited Charm.\nOperater je na samom početku pohvalio GoSlim čaj kao super opciju za mršavljenje i „sagorevanje” masnih ćelija, te naveo da je gubljenje kilograma zagarantovano. Na pitanje ko i gde proizvodi taj čaj, operater je rekao da ga proizvodi strana firma, iz Švajcarske, ne rekavši naziv.\nOva informacija je u koliziji sa tvrdnjom sa stranica za naručivanje ovog proizvoda, gde stoji oznaka da je „proizveden u Americi”. U koliziji je i sa člancima u kojima se tvrdi da je kreatorka proizvoda studentkinja iz Sarajeva, Beograda ili Zagreba, a o svemu ovome smo pisali u prethodnoj analizi ovog slučaja.\nNa pitanje o sigurnosti čaja, operater je rekao da je potpuno prirodan, siguran i efikasan, što su potvrdile „Evropska agencija za alternativne lekove“, te „Svetska zdravstvena organizacija“. Operater je potvrdio i konstataciju da su čaj preporučile i brojne poznate ličnosti (što se odnosi na stranice sa lažnim preporukama poznatih osoba iz regiona).\nU prošloj analizi smo tako ustanovili da ne postoji nikakva potvrda Svetske zdravstvene organizacije o efikasnosti i sigurnosti ovih proizvoda, dok sa druge strane nešto što se zove „Evropska agencija za alternativne lekove” ne postoji. Dodatno, preporuke poznatih ličnosti su, kako smo ranije utvrdili, potpuno izmišljene.\nDo trenutka pisanja ove analize (27.12. 2021), naručeni GoSlim čaj još nije stigao na adresu, iako je naručen tri nedelje ranije. U vezi sa poreklom čaja zabunu unosi i natpis na ambalaži čaja kupljenog u Srbiji. HyperTea je ovde čaj koji proizvodi firma Monetize Ad iz Sarajeva.\nFakeNews Tragač je pozvao broj telefona naveden na verziji sajta za naručivanje namenjenoj za tržište Srbije. Operater je naveo da se čaj proizvodi u Bosni i Hercegovini, tačnije u Republici Srpskoj, za razliku od operatera iz BiH koji je rekao da je zemlja porekla Švajcarska.\nRečeno je i da firma ima kancelarije i skladišta u Srbiji, kao i u drugim državama. Odgovor na pitanje novinara Tragača o tome kako komentariše činjenicu da na novosadskoj adresi na kojoj je firma registrovana firme zapravo nema, u šta se novinar lično uverio, izostao je. Na spominjanje izmišljenih intervjua poznatih osoba koje navodno promovišu čaj, operater je rekao da o tome ne zna ništa i da je verovatno u pitanju greška.\nLimited Charm factory i MonetizeAd u BiH\nU Bosni i Hercegovini, po svemu sudeći, iza prodaje ovih proizvoda stoje dve kompanije. Limited Charm factory je podružnica IT kompanije MonetizeAd i sedište joj je u opštini Istočno Novo Sarajevo na adresi Jovana Raškovića br. 4. Iako je kompanija u sudskom registru registrovana na ovoj adresi, na zvaničnoj veb stranici stoji da se Limited charm nalazi na adresi Hadžiabdinica bb, Sarajevo.\nNovinari Raskrinkavanja su ustanovili da u Istočnom Novom Sarajevu, na adresi na kojoj je registrovana kompanija Limited Charm u BiH, postoje samo privatni stambeni objekti, odnosno kuće.\nPostoji i Facebook stranica naziva Limited Charm kreirana u january 2020. godine, na kojoj je navedena treća adresa: Muse Ćazima Ćatića 6, Sarajevo. Na stranici koja broji nešto više od 1.000 lajkova redovno se promovišu proizvodi koji se prodaju na zvaničnoj veb stranici, ali i na stotinama drugih stranica.\nDruga firma je ona koja je vlasnica Limited Charm-a: Monetize Ad sa sedištem na adresi Hadžiabdinica bb u sarajevskoj opštini Stari grad. Direktor i suosnivač firme Monetize Ad u Sarajevu, kao i rukovodilac podružnice Limited Charm u Istočnom Novom Sarajevu je Ajdin Brković. Na stranici Monetize Ad je navedeno da je u pitanju IT kompanija koja se bavi digitalnim marketingom i native oglašavanjem, dok nema nikakvog pomena bilo kakvih preparata, na čijim kutijama stoji da ih ova firma proizvodi.\nNa adresi na kojoj je kompanija registrovana zaista se nalazi kancelarija. Međutim, na Google mapama je navedeno da se na ovoj adresi nalazi Monad Plug – koja uopšte nije registrovana u BiH kao firma i koja zapravo nije firma nego softverski proizvod kompanije Monetize ad.\nLimited Charm i Monad Lead u Srbiji\nNa verziji zvanične stranice Limited Charm-a za Srbiju navedena je beogradska adresa: Bulevar Mihajla Pupina 165g, Novi Beograd. Ipak, u Srbiji je kompanija Limited Charm d.o.o. registrovana 15. septembra 2020. u Novom Sadu, a ovo preduzeće je osnovao Sanin Đukanović.\nFirma je u Novom Sadu prema zvaničnim izvorima registrovana u ulici Vojvođanskih brigada, u poslovnoj zgradi. Međutim, novinar Tragača je utvrdio da se na toj adresi zapravo nalaze jedna privatna ambulanta, taksi udruženje i ekološko udruženje. Niko od zaposlenih u ovoj zgradi nije čuo za Limited Charm i tvrde da na toj adresi fizički postoje samo pobrojani.\nDruga firma koja se vezuje za distribuciju ovih proizvoda u Srbiji je Monad Lead d.o.o. iz Beograda, osnovan 8. januara 2020. godine kao podružnica Sarajevske IT kompanije MonetizeAD. Osnivač Monad Lead-a iz Beograda je također bosanskoherecegovački državljanin Ajdin Brkić.\nOva firma je registrovana kao trgovina na malo posredstvom pošte ili preko interneta i to upravo na adresi Bulevar Mihajla Pupina 165g, Novi Beograd, adresi koja je navedena na zvaničnom sajtu kompanije Limited Charm u Srbiji.\nMonad Lead ima i Fejsbuk stranicu kreiranu u septembru 2021. godine, koju prati ukupno 17 osoba i na kojoj ne postoji nijedna jedina objava, osim onih o ažuriranju profilnih fotografija. Prema zvaničnom sajtu i ova firma bavi se marketinškim poslovima.\nDa je Monad Lead firma koja u Srbiju uvozi i distribuira proizvode pod brendom Limited charm svedoči i ambalaža proizvoda. Prema natpisu na ambalaži čija fotografija je ranije priložena u ovom tekstu, kao distributer proizvoda za Srbiju naveden je upravo Monad Lead, a kao proizvođač navodi se sarajevska firma MonetizeAD. Kompanija Limited Charm koja je registrovana i u Srbiji i u BiH i na čijim stranicama se proizvodi prodaju, na ambalaži nije pomenuta.\nLimited charm u Crnoj Gori\nKompanija istog naziva – Limited Charm – osnovana je 12. avgusta 2020 i u Crnoj Gori, takođe od strane Sanina Đukanovića, koji je osnovao i novosadski Limited Charm. Firma je prvobitno registrovana na adresi Oktobarske revolucije 130, Podgorica, da bi nedugo nakon toga adresa promijenjena u Tuzi bb, Tuzi. Ipak, na verziji zvanične stranice kompanije za Crnu Goru kao adresa je navedena Ulica 1, broj 31, Tuzi.\nNa stranici kompanije priložena je i tačna lokacija na kojoj se ta kompanija navodno nalazi. Na Gugl mapama je kompanija takođe označena, a na osnovu dostupnih fotografija nije jasno da li na ovoj adresi zaista postoji kompanija Limited Charm. Novinari Raskrinkavanja i FakeNews Tragača nisu posetili ovu adresu i ne možemo sa sigurnošću tvrditi da li se na njoj nalazi ova kompanija.\nMonetize Ad u Albaniji\nFirma pod imenom Monetize Ad, čiji je direktor Ajdin Brković postoji i u Albaniji i osnovana je u junu 2020. godine. Takođe je, sudeći po Gugl mapama, nejasno da li se na adresi na kojoj je ova kompanija registrovana u Albaniji, Rruga Frosina Plaku 25, nalazi bilo kakva kompanija, s obzirom na to da se radi o kući.\nWeb stranica ove kompanije ne postoji, ali zato postoji web stranica kompanije Limited Charm, namenjena ovoj zemlji. Kao adresa je navedena upravo ona na kojoj je registrovana firma MonetizeAd.\nMonetizeAd na Kosovu\nMonetizeAd kompanija postoji i na Kosovu, a osnovana je u julu 2020. i upisana kao podružnica istoimene kompanije iz Sarajeva. Za ovu firmu nigdje nije navedena njena tačna adresa. Prema zvaničnim izvorima firma je registrovana u ulici Eqrem Qabej u Prištini. Iako ne postoji veb stranica ove firme, na zvaničnoj stranici kompanije Limited Charm namenjenoj tržištu Kosova kao adresa je navedena upravo ulica Eqrem Qabej.\nMonadon u Sloveniji\nPodružnica sarajevske firme Monetize Ad u Sloveniji zove se Monadon doo, a osnivač je Jasmin Bojičić. Za ovu firmu postoji zvanična veb stranica, a domen za stranicu ove firme je registrovala firma MonetizeAd iz Sarajeva.\nNejasno je da li i na adresi Meškova ulica 4 u Ljubljani, na kojoj bi trebalo da bude slovenačka firma Monadon, takva firma zaista postoji. Na Gugl mapama je vidljivo da je u pitanju kuća u kojoj postoje dve firme, ali se ni Monadon ni Limited charm tamo ne navode.\nTakođe postoji i verzija stranice kompanije Limited charm namenjena Sloveniij, gde je kao adresa takođe navedena Meškova ulica 4.\nМonad Plug Dooel u Severnoj Makedoniji\nU Severnoj Makedoniji se podružnica sarajevske firme zove Monad Plug Dooel i osnovana je u junu 2020. godine, pri čemu je navedena adresa Filip Vtori Makedonski 22/3-10, Skopje.\nNi Мonad Plug Dooel nema svoju veb stranicu. Ali, kao i u drugim zemljama, za Severnu Makedoniju postoji verzija stranice kompanije Limited Charm, a kao adresa je navedena ona na kojoj je registrovana firma Мonad Plug Dooel.\nSa druge strane, postoji web stranica https://monadplug.com/ koja predstavlja jedan od softverskih proizvoda kompanije MonetizeAd iz Sarajeva. U pitanju je stranica na kojoj je kao adresa navedena ulica Hadžiabdinica bb – adresa sarajevskog MonetizeAd-a.\nSvim firmama koje smo pomenuli u različitim zemljama zajednička je poveznica sa firmom MonetizeAd iz Sarajeva, koja im je krovna firma.\nŠta znamo o firmi Monetize Ad iz Sarajeva?\nO firmi Monetize Ad, iako je registrovana 2017. godine, do 2020. godine na internetu nisu postojale gotovo nikakve informacije. Medijski članci u kojima se pominje ova kompanija prvi put su se pojavili sredinom 2020. godine.\nTako su u septembru 2020. na portalima Tuzlanski i Poslovne novine objavljeni članci u kojima direktor kompanije Ajdin Brković govori o tome da je rast prihoda u 2020. godini učetvorostručen u odnosu na prethodnu godinu. U članku portala Klix iz decembra 2020 Brković govori da je firma doživela „rapidan rast od čak 500 posto u 2020. godini” i da je imala promet od 20 miliona KM. Navodi i da „zajedno sa konsolidovanim kompanijama u regionu broji oko 150 uposlenih”. U istom intervjuu direktor navodi da je „Monetize Ad u BiH vlasnik svih predstavništava kompanije u Srbiji, Albaniji, Kosovu, Crnoj Gori, Makedoniji i Turskoj”.\nBrković navodi da se „u BiH proizvode naši proizvodi i tehnička rešenja te se potom distribuiraju u druge države, pa čak i širom sveta”. Kako navodi, za te proizvode „mi radimo marketing iz BiH tako što otkupljujemo oglasni prostor u tim zemljama, dok naši uposlenici iz call centra u BiH kontaktiraju korisnike naših proizvoda i usluga u celoj regiji”.\nO ovoj, kako se navodi „vodećoj agenciji za digitalni marketing u BiH” objavljeno je još nekoliko članaka i u 2021. godini i to na portalima Visit BiH, BIR TV i Poslovne novine. Iako direktor kompanije u više članaka pominje „vlastite proizvode” nejasno je koji su to proizvodi koji se putem ove kompanije prodaju. Poslovne novine su u septembru 2020. godine objavile kako je Monetize ad zauzela 30. mesto po izvozu među malim kompanijama u BiH. Na Facebook stranici kompanije, koja postoji od 2017. godine, sve do 2020. godine objavljene su svega dve objave. Nakon toga su na stranici deljeni članci različitih portala o ovoj firmi, međutim osim toga gotovo da ne postoji bilo koji drugi sadržaj.\nPretragom vlasničkih podataka veb stranica došli smo do liste od oko 40 domena koje je direktno registrovala firma MonetizeAd. Na ovim domenima, od kojih neki više nisu dostupni, nalaze se ili su se nalazili manipulativni i netačni sadržaji vezani za promociju ranije spomenutih proizvoda.\nOčito je da se kompanija Monetize Ad zaista bavi digitalnim marketingom i oglašavanjem, kao i da ima svoje podružnice u drugim zemljama, koje se takođe bave istom vrstom posla.\nMeđutim, sve činjenice iznesene u ovom tekstu ukazuju na to da se kompanija pored toga, bavi i prodajom različitih preparata i to putem manipulativnih strategija i netačnih informacija.\nBez odgovora od Limited Charm-a i MonetizeAd-a\nNovinari FakeNews Tragača i Raskrinkavanja su se 24. decembra 2021. upitom obratili i kompaniji Limited Charm, kao i krovnoj firmi MonetizeAd. Upite smo poslali kako bismo pokušali doći do pitanja koja su tokom našeg istraživanja ostala nejasna i neodgovorena. Međutim, do trenutka objavljivanja ove analize odgovor nismo dobili ni od jedne kompanije.\nA u upitu koji smo poslali zatražili smo komentar na nalaze objavljene u prethodnoj analizi o ovom slučaju, u kojoj smo ustanovili da se proizvodi sa stranice Limited Charm-a na drugim stranicama prodaju putem netačnih informacija.\nZanimalo nas je, pre svega, ko je proizvođač preparata koji se prodaju putem stranica Limited charm u više zemalja. Da li je to švajcarska firma, kako nam je rekao operater ove firme, američka firma kako se navodi na jednoj od stranica za prodaju, MonetizeAd kako stoji na kutiji jednog od proizvoda, ili pak sama kompanija Limited Charm, što se zaključuje na osnovu zvanične stranice kompanije. Ukoliko preparate proizvodi MonetizeAd kako piše na kutiji, tražili smo i komentar na činjenicu da se na stranici ove kompanije ne pominju nikakvi proizvodi, već isključivo poslovi i proizvodi vezani za digitalni marketing.\nTakođer nas je zanimalo i koja je veza između MonetizeAd-a i svih drugih firmi navedenih u ovom tekstu koje su registrovane kao podružnice ove firme. Tražili smo odgovor i na pitanje čime se sve ove kompanije bave – marketingom i oglašavanjem, proizvodnjom ili samo prodajom navedenih prozvoda, ili pak svime od navedenog.\nPitali smo i da li podružnice registrovane u drugim zemljama imaju svoje adrese i kancelarije, ali i tražili komentar na činjenicu da smo ustanovili da se u Novom Sadu i Beogradu na navedenim adresama ne nalaze firme za koje se tvrdi da su tamo.\nS obzirom na to da odgovor nismo dobili, navedena pitanja i dalje ostaju otvorena.


Ambrozija - 1\n11. 09. 2020 11:22\nIz Centra za ekologiju i prirodne resurse "Akademik Sulejman Redžić" Prirodno-matematičkog fakulteta u Sarajevu i Laboratorije za palinologiju upozorili su da je u zraku prisutan polen visoko alergene biljke ambrozije, a utvrđene su i niske do umjereno visoke koncentracije polena ostalih korova.\n05. 08. 2020 14:45\nBIJELJINA - Odjeljenje za inapekcijske poslove Grada Bijeljina podsjeća vlasnike i korisnike poljoprivrednog obradivog i neobradivog zemljišta da su na osnovu Odluke o mjerama sprečavanja širenja i obavezi uklanjanja i uništavanja ambrozije ("Službeni glasnik grada Bijeljina", br. 4/05 i 8/13) dužni suzbijati i uništavati korovsku i alergenu biljku ambroziju, kako bi se spriječile neželjene posljedice (alergije i slično). Navedenom odlukom predviđene su i novčane kazne u iznosu od 150 do 2.000 KM za subjekte koji ne preduzimaju mjere na suzbijanju i uništavanju ambrozije.\nGrad Bijeljina izdvaja sredstva za košenje ambrozije\n17. 07. 2020 13:50\nGrad Bijeljina izdvojiće ove godine oko 24.000 konvertibilnih maraka za košenje ambrozije na javnim površinama, kako u gradskom području, tako i na parcelama u okviru seoskih mjesnih zajednica, saopšteno je iz Odjeljenja za stambeno-komunalne poslove i zaštitu životne sredine.\n15. 07. 2020 11:51\n06. 07. 2020 12:25\nBANJALUKA - Košenje ambrozije na javnim površinama u gradu počeće 15. jula, najavljeno je iz Odjeljenja za komunalne poslove.\n29. 08. 2019 12:33\n17. 08. 2019 08:21\n08. 07. 2019 12:30\nBANJALUKA - Košenje javnih površina na kojima je evidentirana ambrozija počeće od ponedjeljka, 15. jula, najavljeno je iz banjalučkog Odjeljenja za komunalne poslove.\n23. 08. 2018 07:17\nBANJALUKA, BIJELJINA - Najopasniji od svih prirodnih alergena u ovom periodu je svakako ambrozija, čije je cvjetanje ovih dana osjetio i onaj ko ranije nije imao tegobe, a starosnih granica skoro da i nema, jer se alergija javlja čak i kod beba.\nPoljoprivrednici dužni da uništavaju ambroziju\n14. 08. 2018 12:48\nKOSTAJNICA - Vlasnici i korisnici poljoprivrednog zemljišta dužni su da uništavaju ambroziju, rekao je Srni poljoprivredni inspektor opštine Kostajnica Goran Grublješić.


Zakrpe za Windows – januar 2010.\nVesti, 26.01.2010, 22:26 PM\n12. januar 2010. god.\nAko je suditi po početku godine, Microsoft-u se ne žuri - objavljen je samo jedan pregled, jedna preporuka i objavljen je već objavljivan bilten. Međutim, još uvek nema pregleda za Security Advisory 977544 - ranjivost u SMB koja za posledicu može imati 'Denial of Service' napad. Iz Microsoft-a kažu da još uvek rade na rešavanju ovog problema i da nemaju podatke o bilo kakvom napadu koji iskorišćava ovaj kod.\nBilten MS09-035 Active Template Library (ATL) je objavljen posle dodavanja Windows Embedded CE 6.0 na listu pogođenih proizvoda. Ovo se odnosi samo na programere i OEM building aplikacije na top listi CE 6 ili proizvodnih uređaja koji koriste operativni sistem.\nPoslednja objava iz Microsoft-a bila je Security Advisory 979267 kako bi se povećala informisanost u vezi sa ranjivostima unutar Adobe Flash player 6 koji se nalazi u paketu sa Windows XP. Treba napomenuti da je Flash 6.0 veoma stara verzija programa, imajući u vidu da ide u paketu sa Windows XP, te treba obavezno slediti preporuke o ažuriranju poslednje verzije programa.\nTreba obratiti pažnju i na činjenicu da je Adobe danas objavio APSB10-02 Security Advisory kako bi rešio opasnu ranjivost koja je bila iskorišćavana preko Adobe Reader i Acrobat 9.2 na Windows-u, Mac-u, i UNIX-u.\nČak i sa samo jednim update-om koji dolazi iz Microsoft-a, za svakog bi instaliranje zakrpa trebalo da bude redovna procedura. Ipak, preporuka glasi - neka Adobe ažuriranje bude prvo na listi prioriteta ovog meseca.


”Bezbjednost saobraćaja u lokalnoj zajednici” – kampanja “SIGURAN KORAK” – Alfa Centar\n”Bezbjednost saobraćaja u lokalnoj zajednici” – kampanja “SIGURAN KORAK”\nALFA Centar je,kao jedina nevladina organizacija, pozvan da učestvuje na 8. međunarodnoj konferenciji ”Bezjbednost saobraćaja u lokalnoj zajednici” koja se od 18. Do 21. Aprila održava na Divčibarama.\nNa 8. međunarodnoj konferenciji biće predstavlјeni najnoviji radovi eminentnih stručnjaka iz Evrope, a posebno iz regiona, kao i praktična iskustva u suočavanju sa izazovima rizika u saobraćaju. Biće prikazani i rezultati tradicionalnih istraživanja rizika u saobraćaju i raspodjela rizika. Pažnja će biti posvećena i prikazivanju prakse primjene mjera i aktivnosti lokalnih zajednica, čime će se još jednom ukazati na njihov značaj i ulogu u unapređenju bezbjednosti saobraćaja na putevima. Skup predstvalјa priliku i za uporednu analizu različitih modela organizacije i funkcionisanja zaštitnog sistema bezbjednosti soabraćaja u lokalnoj zajednici, kao i modela finansiranja aktivnosti na lokalnom nivou.\nNa konferenciji će Aleksandar Dedović, direktor ALFA Centra predstaviti referat „Uloga NVO u bezbjednosti u saobraćaju“. Ovaj poziv prihvatamo kao priznanje za naš sedmogodišnji rad i napor da doprinesemo podizanju stepena saobraćajne kulture kod građana Crne Gore, posebno pažnju usmjeravajući na učenike osnovnih škola.\nRaduje nas mogućnost da na konferenciji podijelimo znanje i iskustvo sa ostalim učesnicima.\nBy alfacentar|2019-05-28T13:47:26+00:00April 14th, 2013|Saobracaj|0 Comments


Ruski milijarder i vlasnik Čelsija Roman Abramovič na taj način je još jednom oduševio britansku, ali i svetsku javnost svojim ponašanjem tokom pandemije korona virusa.\nOn je već ranije stavio klupski hotel na "Stamford Bridžu" na raspolaganje medicinskim radnicima dok traje borba s epidemijom. Klub je uplatio veliki iznos za borbu protiv korona virusa, ali i pomogao domovima za žrtve porodičnog nasilja.\nNaime, tokom pandemije u Velikoj Britaniji se broj zlostavljanja žena i dece povećao za 25 posto, a tome treba da se doda i podatak da je prošle godine na Ostrvu 1,6 miliona žena pretrpelo jedan od oblika nasilja.\nTakođe, Čelsi je pokrenuo i niz internet kurseva za pomoć deci dok su zatvorena u kućama zbog pandemije.\nPrema pisanju engleskih medija, Abramovič je tokom krize zbog korona virusa izgubio oko 2,5 milijarde evra.\nInače, bogatstvo poznatog Rusa procenjuje se na 10 milijardi evra.


Brus ONLINE - Za besplatnu pravnu pomoć i pravnu podršku obratilo se oko 15.000 građana\nNovi Sad,04.06.2020. Državni sekretar Ministarstva pravde Vlade Republike Srbije Radomir Ilić izjavio je danas da se za šest meseci primene Zakona o besplatnoj pravnoj pomoći približno 15.000 građana obratilo za besplatnu pravnu pomoć i pravnu podršku.\nIlić je sa članom Gradskog veća Novog Sada Milanom Đurićem obišao Službu za besplatnu pravnu pomoć u tom gradu i tom prilikom podsetio na to da je primena Zakona o besplatnoj pravnoj pomoći počela 1. oktobra 2019. godine.\nDržavni sekretar je naveo da je za šest meseci primene ovog zakona bilo više od 12.000 zahteva za pružanje besplatne pravne podrške, a ostatak za besplatnu pravnu pomoć.\nOn je istakao da su različite vlade više od 20 godina najavljivale donošenje ovog zakona, a da su se uslovi za to stvorili kada je Srbija imala stabilnu ekonomiju i stabilan budžet.\nIlić je podsetio i na to da pravo na besplatnu pravnu pomoć imaju građani koji su korisnici socijalne pomoći i oni koji bi plaćanjem sudskih troškova to postali, kao i ranjive grupe, poput osoba sa invaliditetom, raseljenih lica, žrtava nasilja i azilanata.\nDržavni sekretar je dodao da besplatnu pravnu pomoć pružaju i advokati i službe pravne pomoći u jedinicama lokalne samouprave, ali i udruženja građana koja godinama pružaju besplatnu pravnu pomoć ranjivim grupama.\nOn je ukazao na to da su Ministarstvo pravde i Advokatska komora Srbije potpisale Protokol za uspostavljanje kol-centra za besplatnu pravnu pomoć, koji omogućava ravnomerno raspoređivanje predmeta advokatima.\nČlan Gradskog veća Novog Sada Milan Đurić rekao je da taj grad još od 1961. godine građanima pruža besplatnu pravnu pomoć, da je prošle godine imao približno 7.000 predmeta, a da od primene novog zakona, od kada se besplatna pravna pomoć finansira na način da 50 odsto snosi Republika, a ostatak Grad, u radu ima oko 300 takvih predmeta.\nGoran Gajić iz te službe istakao je da je donošenje Zakona o besplatnoj pravnoj pomoći značajan korak i da je njegova primena u Novom Sadu uspešna, za šta su dokaz zadovoljni građani.


Mlada muzička zvezda Milica Pavlović sinoć je održala spektakularan nastup u jednom prestoničkom klubu, a odevnom kombinacijom mnogima je pomutila razum.\nMilica je blistala u plavoj odevnoj kombinaciji, koja je dodatno isticala njeno vitko telo.\nPlavi kratak top i duboka sunja istakli su njen tanak struk, dok je bujno poprsje bilo u prvom planu.\n(VIDEO) "TI SI BOGINJA" VRELI SNIMAK MILICE PAVLOVIĆ IZ CRNE GORE Pokazala izvajano telo, svi se okreću za njom\nS obzirom na to da je plavi top podsećao na grudnjak, mnogi su pomisli da se ova atraktivna brineta pojavila samo u brushalteru na nastupu.\n"Svetski", "lepota prirodna", "nestvarna si", "princeza"... su samo neki od komentara ispod Milicine objave.\n"Smestila ju je u najbolji dom" Milica Pavlović USLIKANA SA BAKOM U RESTORANU: Grlila je i ljubila sve vreme (VIDEO)


Koraksove karikature i tekstovi sa Njuz.neta na izložbi\n► Koraksove karikature i tekstovi sa Njuz.neta na izložbi\nU centru za kulturu "Božidarac" na Vračaru otvorena je izložba "Karikatura i satira u Srbiji danas" povodom godišnjice petooktobarskih promena na kojoj su izložene Koraksove karikature, tekstovi sa Njuz.neta i lutke iz serije "Nikad izvini".\nIzloženo je 28 karikatura Predraga Koraksića Koraksa, koje su nastale nakon 5. oktobra 2000. i 20 ilustracija Srđana Ćešića.\nPredstavljene su i lutke iz Ćešićeve televizijske serije "Nikad izvini", koja je na satiričan način prikazivala političku scenu u Srbiji, a emitovana je svakodnevno od avgusta 2003. do aprila 2005. na televiziji "Pink" nakon svih izdanja popodnevnih vesti.\nPosetioci će imati priliku da vide lutke sa likom predsednika Srbije Borisa Tadića, Vojislava Koštunice, Mlađana Dinkića, Vuka Draškovića, Vojislava Šešelja, Miroljuba Labusa, kao i da čuju skečeve iz tog televizijskog serijala.\nPredstavljen je i izbor satiričnih vesti Istoka Pavlovića objavljenih poslednjih godina na portalu www.njuz.net.\nPosetioci će izložbu moći da pogledaju do kraja oktobra.\nKoraksove karikature koje svake nedelje radi za Novi magazin možete videti ovde.\nOtvorena izložba poginulim u NATO agresijie\nMinistar odbrane Srbije Aleksandar Vulin danas je na otvaranju izložbe u Beogradu "Junaci otadžbine – poginuli za vreme NATO agresije tokom 1999. godine" kazao da nema opravdanja za...\nPremijer Izraela Benjamin Netanjahu otvorio je danas izložbu o Jerusalimu u Ujedinjenim nacijama još jednom potvrdivši izraelski stav da je taj grad večna prestonica jevrejskog naroda, nasuprot...


Vlasnici Liverpula traže nove investitore za klub : Nadlanu.com\nVlasnici Liverpula traže nove investitore za klub\nMANČESTER, 29. septembra 2009. (Beta-AP) - Vlasnici fudbalskog kluba Liverpul, američki biznismeni Tom Hiks i Džordž Džilet potvrdili su da su krenuli u potragu za zainteresovanim kompanijama koje bi investirale u klub.\n"Vlasnici su zajedno zatražili od kompanija Meril Linč i Rotšild da procene da li postoji mogućnost da u klub dođe novi investitor. Ipak, još je rano pričati o tome jer nije potpisan nikakav ugovor", navodi se u saopštenju vlasnika Liverpula.\nMeđu potencijalnim investitorima pojavila se i kompanija F6, čiji je vlasnik saudijski princ Fajsal bin Fahd bin Abdulah al Saud. On je izjavio da je sa Džiletom razgovarao o otkupu njegovog udela u vlasništvu kluba.\nPrema ranijem dogovoru, ni Džilet ni Hiks ne mogu da prodaju svoj deo akcija, bez odobrenja onog drugog.\nHiks je najavio da će od potencijalnih investitora pokušati da obezbedi 100 miliona funti, a zauzvrat će dobiti 25 odsto akcija kluba.\nLiverpul trenutno duguje 245 miliona funti, a novac mu je potreban i za novi stadion, čija izgradnja je prekinuta u avgustu prošle godine.


Svetski dan srca pod sloganom „Svim srcem za zdravo srce“ | RTK\nOve godine Svetski dan srca 29. septembar obeležava se pod sloganom „Svim srcem za zdravo srce“.\nTim povodom Zavod za javno zdravlje Kruševac u saradnji sa Patronažnom službom Doma zdravlja i Crvenim krstom organizovao je u Pionirskom parku „Bazar zdravlja“. Ova akcija zamišljena je kao inetrakcija i edukativno druženje sa sugrađanima kako bi im se skrenula pažnja na faktore rizika koji dovode do kardio vaskularnih oboljenja.\n-Kako je poznata trenutna epidemiološka situacija i tok pandemije je nepedvidiv, odlučili smo da se na ovaj način obratimo široj populaciji i obeležimo Međunarodni dan srca, istakla je sociolog Violeta Milićević iz Zavoda za javno zdravlje.\nOvom prilikom sugrađanima je deljen propagandni materijal, jabuke, kao simbol zdralja, a bili su u prilici da provere vrednosti krvonog pritiska i jedinice šećera u krvi.\nPrethodno : Na teritoriji Rasinskog okruga nema novozaraženih koronavirusom\nSledeće : Podrška učenicima romske nacionalnosti u prevazilaženju posledica pandemije Covid 19


Prebijanje dugova preko leđa jedne Užičanke - Izazov\nPrebijanje dugova preko leđa jedne Užičanke\nRadio-televizija Srbije 13. februara 2019. 09:00\nKada je 2010. godine kupila stan u Užicu Marina Stefanović nije mogla ni da pretpostavi da će se, ni kriva ni dužna, sedam godina kasnije naći u sporu između jednog od komšija i građevinske firme, koja je gradila zgradu. Uprkos zabrani otuđenja do okončanja postupka, sudski izvršitelj iz Užica pokušao je da proda njen stan.\n"Kada sam otišla kod izvršitelja pitala sam ga šta možemo da uradimo, pošto postoje ugovori da je stan u mom vlasništvu da sam ja kupila taj stan, rekao mi je da mogu da podnesem prigovor trećeg lica, ali da će taj prigovor biti odbijen, bez i da je video papire", priča Marina Stefanović.\nIz kancelarije izvršitelja u Užicu dobili smo odgovor da je jedino komora merodavna da daje odgovor. Za RTS izjavu nije hteo da da ni komšija koji pokušava da dug građevinske firme naplati prodajom Marininog stana.\nPravni ekspert za građevinska pitanja tvrdi da je zakon jasno na strani vlasnika i da do spora nije trebalo ni da dođe. Umesto što je postupak vratilo na početak, veće Apelacionog suda u Kragujevcu trebalo je da ga obustavi.\n"Poverilac i izvšitelj su nesavesno postupali, jer su ceo predmet prebacili u parnični postupak, koji ne odlaže izvršenje i time su omogućili stvaranje novih sporova. I doveli su lica u bezizlazno stanje, pogotovo ako se ima u vidu da u istim takvim slučajevima isti Apelacioni sud, ali samo drugo veće je donelo presudu gde se izvršenje na takvim stanovima ne dozvoljava", napominje pravni eskpert za građevinska pitanja Simo Stokić.\nTakva je bila i prvostepena odluka Osnovnog suda u Požegi. Međutim, u Srbiji se očigledno zakonske odredbe različito tumače, pa je zato i moguće da nesavesni poverilac i izvršitelj stvore probleme odgovornom kupcu i vlasniku stana.\nUkoliko, uprkos tome što je zakon na njenoj strani, dođe do prodaje stana Marina bi mogla tužiti ne samo one koji su ga prodali, već i državu Srbiju. A time bi i građani Srbije plaćali tuđe greške.


EU da pomogne da se nakon bojkota lažiranih izbora izborimo za demokratsku i slobodnu Srbiju\nDanas smo ispred Narodne skupštine Republike Srbije, umesto crvenog tepiha kojim se tradicionalno dočekuju visoke zvanice, razvili tepih laži, podmetačina i blaćenja. Tepih sa naslovnim stranama režimskih medija poruka je predstavnicima Evropskog parlamenta da je stanje demokratije u Srbiji duboko uznemirujuće i da se preko toga ne sme preći.\nU ovom trenutku postoji nepodeljeno saglasje svih opozicionih političkih aktera, eksperata i organizacija civilnog društva da u Srbiji ne postoje uslovi za fer izbore. U periodu do marta sledeće godine nema vremena, a ni političke volje, da se naprave ključne promene koje će ovo stanje promeniti. Zato je bojkot lažiranih izbora jedino rešenje kojim započinjemo borbu za demokratsku i slobodnu Srbiju.\nPredstavnike Evropskog parlamenta pozivamo da sagledaju realno sumornu sliku naše države i da nam, u periodu nakon bojkota, pomognu u demokratizaciji zemlje i pozitivno utiču na promene koje će obezbediti poštene izbore u roku koji je neophodan da se one ostvare.


NAJAVA TOTALNOG RATA SA MOSKVOM: Američki Kongres zapretio Putinu da će objaviti "izveštaj o njegovoj ličnoj imovini" | WebTribune\nHome SPEKTAR NAJAVA TOTALNOG RATA SA MOSKVOM: Američki Kongres zapretio Putinu da će objaviti “izveštaj o njegovoj ličnoj imovini”\nPosted date: март 03, 2019 In: SPEKTAR\nTekst sadrži nameru objavljivanja izveštaja “o ličnom statusu i imovini predsednika Ruske Federacije Vladimira Putina”, a podatke o fantomskim “Putinovim milijardama” mora dostaviti američka obaveštajna služba.\nAutori zakona, koji je 13. februara podnesen Kongresu, bili su republikanci Lindsi Graham i Kori Gardner i demokrati Bob Menendez, Ben Kardin i Džin Šahin.\nOni predlažu zabranu transakcija s novim suverenim ruskim dugom. Ako zakon stupi na snagu, zabrana bi trebalo da počne da se sprovodi za 90 dana.\nSankcije bi trebale biti nametnute ruskim finansijskim institucijama koje na ovaj ili onaj način podržavaju “intervenciju ruske vlade u demokratskim postupcima ili izborima u bilo kojoj zemlji izvan Rusije”.\nSankcije će takođe uticati na ulaganja u ruske projekte vezane za tečni prirodni gas, ali ako prelaze milion dolara ili 5 miliona dolara u 12 meseci. U projektu nema referenci na gasovod “Severni tok 2”.\nPopis sankcija uključuje sve što se odnosi na “podršku razvoju naftnih resursa u Rusiji” i američkim građanima i američkim kompanijama biće zakonski zabranjeno učestvovanje u bilo kom naftnom projektu u Rusiji.\nKongresmeni predlažu da se Rusija kazni za “agresiju” protiv Ukrajine, uključujući uvođenje mera protiv pomorskih vlasnika i službenika Federalne službe bezbednosti (FSB) za koje autori dokumenta smatraju da su bili uključeni u incident u Kerčkom moreuzu u novembru 2018. godine.\nOno što je zanimljivo, a nema nikakav učinak na rusku ekonomiju ili odbranu je glavna pretnja dokumenta. Autori predlažu objavljivanje izveštaja o ličnom statusu i imovini Vladimira Putina šest meseci nakon što zakon stupi na snagu. Istina, prema zakonu, sve podatke o “Putinovom blagu” Kongresu u međuvremenu moraju dostaviti američke obaveštajne službe.


OŠ Sečenji Ištvan Subotica - IN MEMORIAM Dr Mihalj Kočiš (1942-2020) - direktor naše škole od 1980. do 2007. godine\nDr Mihalj Kočiš, direktor u penziji, preminuo je 7. oktobra 2020. godine u 78. godini.\nBIOGRAFIJA DR MIHALЈA KOČIŠA\nDr Mihalj Kočiš rođen je 18. novembra 1942. godine u Tordi, u opštini Žitište.\nNakon završene osnovne škole u rodnom mestu, maturirao je u Drugoj gimnaziji u Zrenjaninu.\nVišu pedagošku školu završio je u Beogradu na smeru geografija-istorija.\nNakon odsluženja vojnog roka, zaposlio se u Osnovnoj školi „Doža Đerđ“ u Gunarošu kao nastavnik geografije i istorije. Godine 1972. zasniva radni odnos u Osnovnoj školi „Ivo Lola Ribar“ u Subotici na radnom mestu nastavnika geografije i istorije. U svojoj nastavničkoj karijeri posebno je bio nagrađivan za uspešan rad sa učenicima – izviđačima i pionirima u školi.\nU istoj školi je izabran za pomoćnika direktora škole za mandatni period od 1976. do 1980. godine, a od 1980. godine do 2007. nalazio se na funkciji direktora.\nPod njegovim rukovođenjem, evidentni su bili radni uspesi ustanove po pitanjima organizacije rada, uslova rada, stručnog osposobljavanja, saradnje sa neposrednom školskom sredinom. U školi je razvijen poseban model saradnje sa roditeljima pod nazivom „Škola za roditelje“, koji je neprekidno tekao od 1994. do 2007. godine, u cilju razvijanja uspešne saradnje roditelja, učenika i škole. Na njegovu inicijativu i istrajno zalaganje škola je 2001. godine promenila naziv u Osnovnu školu „Sečenji Ištvan“. Tokom svog višedecenijskog rada na funkciji direktora stalno se zalagao za implementaciju savremenih ideja u upravljanje ustanovom i nastavni proces. Sa svojim saradnicima izradio je precizne programe rada škole, sa posebnim osvrtom na inovacije i kreativan odnos prema rukovođenju ustanove.\nGodine 1995. stekao je zvanje profesora pedagogije na Filozofskom fakultetu Univerziteta u Novom Sadu. Magistarsku tezu odbranio je 1998. godine pod naslovom ,,Upravljanje kvalitetom obrazovanja u osnovnoj školi u dvojezičnoj sredini – sociološki prilaz“ na Univerzitetu u Novom Sadu, na Tehničkom fakultetu „Mihajlo Pupin“ u Zrenjaninu.\nDoktorsku disertaciju odbranio je 2002. godine na istom fakultetu pod nazivom „Informatičko – upravljački model sistema kvaliteta u osnovnoj školi“.\nBio je član komisije za izradu većeg broja reformskih elaborata školskog sistema Srbije. Učestvovao je na brojnim stručnim skupovima posvećenim pitanjima iz oblasti obrazovanja.\nOsam godina je bio predsednik Saveza učeničkih zadruga Srbije.\nAutor je većeg broja stručnih radova.\nPo sticanju doktorata radio je kao nastavnik u visokoškolskoj jedinici u Subotici Pedagoškog fakulteta u Somboru Univerziteta u Novom Sadu, a kasnije na Fakultetu humanističkih nauka Internacionalnog univerziteta u Novom Pazaru.\nNajznačajnija društvena priznanja:\n1. SVETOSAVSKA NAGRADA - zbog izuzetnog doprinosa u razvoju obrazovanja i sporta u 2005. godini, Beograd, 2006.\n2. OKTOBARSKA NAGRADA - SKUPŠTINA OPŠTINE SUBOTICA - kao izraz društvenog priznanja za naročita dostignuća u obrazovno-vaspitnom radu, Subotica, 1990.\n3. SPECIJALNO PRIZNANjE – SAVEZ UČENIČKIH ZADRUGA SRBIJE - za doprinos realizaciji Republičkog takmičenja učeničkih zadruga Srbije i razvoju Učeničkog zadrugarstva, Beograd, 2005.\n4. SPOMEN-PLAKETA ,,MARTON ARON” - priznanje za izuzetan požrtvovani rad u obrazovanju i očuvanju mađarskog jezika i kulture, Budimpešta, 2005.\nPolaganje urne dr Mihalja Kočiša obaviće se 20. oktobra 2020. u 12 sati na Bajskom groblju u Subotici iz Peić kapele. Slava mu!


RTCG - Radio Televizija Crne Gore - Nacionalni javni servis :: Korona virus - Crna Gora :: "Solidarnost EU uvijek pobjeđuje"\nORAV 26. 03. 2020. 16:50 >> 16:49 7\nAmbasador EU u Crnoj Gori, Aivo Orav, poručio je da solidarnost Evropske unije uvijek pobjeđuje, te da se organizuju kako bi odgovorili na krizu i pobijedili COVID-19. Podsjetio je da su izdvojili tri miliona eura za Crnu Goru, koja će se koristiti za hitne potrebe, kao što su nabavka opreme, respiratora, higijenskih proizvoda i drugih potrebnih stvari za bolnice.\nU video poruci građanima Crne Gore poručio je da sa Vladom Crne Gore sarađuju na pripremi programa za suočavanje sa posljedicama kriza.\n"Već smo donirali preko 12 miliona eura za poboljšanje vašeg zdravstvenog sistema. Reprogramirali smo 50 miliona iz postojećih pretpristupnih fondova, kao bismo pružili dalju podršku zdravstvenom sistemu. Ova sredstva će takođe podržati privredu, preduzetnike, najugroženije slojeve društva i ostale pogođene sektore", poručio je Orav.\nNaglasio je da solidarnost Evropske unije uvijek pobjeđuje.\n"Nismo zaboravili na naše partnere na Zapadnom Balkanu EU je uvijek bila glavni parner i donator Crne Gore", poručio je Orav.


PROF. DR BRANKO STAJIĆ: Kvalitet naših studija i budući dobri kadrovi su nam na prvom mestu | Zanimljivosti\nPROF. DR BRANKO STAJIĆ: Kvalitet naših studija i budući dobri kadrovi su nam na prvom mestu 0 Podeli PODELI TWEET POŠALJI E-MAIL\nKakvo je realno stanje kad je reč o pošumljenosti naše zemlje, a koje optimalno, saznaćemo u otvorenom dijalogu tokom foruma „Veliko pitanje“, koji će se održati u ponedeljak, 28. februara, na Šumarskom fakultetu u Beogradu.\n- Društveni, socijalni, ekonomski i ekološki uslovi u Srbiji i zemljama u okruženju utiču na oblikovanje stručnog naučnog identiteta našeg glavnog „proizvoda“ - svršenih studenata. Prioritet zajedničkog rada nove uprave fakulteta u narednom periodu jeste formiranje savremene i funkcionalne obrazovne i naučne institucije, u kojoj će studenti dobijati kvalitetna znanja za buduća zanimanja, a članovi kolektiva moći da realizuju svoje lične interese i ambicije. Dva su osnovna zadatka: unapređenje akreditovanih studijskih programa i unapređenje naučnoistraživačkog rada, ali i unapređenje materijalne egzistencije i dostojanstva nastavnika i saradnika fakulteta, imajući u vidu da su plate na našem fakultetu dosad bile među najnižim, ako ne i najniže na Beogradskom univerzitetu.\nKoliko su važne konsultacije sa strukom, osluškivanje njihovih zahteva i potreba?\n- Svakako. Karakter našeg rada na realizaciji prvog zadatka modeliraju zahtevi javnosti, vlasnika šuma i države prema Šumarskom fakultetu, namećući mu potrebu za naročitim profilom inženjera s vrhunskim teorijskim, interdisciplinarnim znanjima i praktičnim kompetencijama iz oblasti šumarstva, zaštite životne sredine, prevencije prirodnih katastrofa i ublažavanja efekata klimatskih promena, koji će biti kreativni, inovativno usmereni i spremni da odgovore na nove civilizacijske, ekološke i tehnološke izazove. To je nezamislivo bez poznavanja sofisticiranih i inovativnih savremenih tehnoloških procesa, ali i stalnog osluškivanja zahteva i potreba javnih preduzeća šumarstva i vodoprivrede, drvoprerađivačkih firmi, javno komunalnih preduzeća i gradskih zelenila, ali i drugih organizacija i institucija za koje školujemo naše studente. Konsultacije sa strukom o ovom pitanju su nužne i obostrano korisne.\nŠta treba da uradimo kao bismo mlade ljude motivisali da na šumarstvo gledaju kao na profesiju budućnosti?\n- Neophodno je kod mladih ljudi probuditi svest o višestrukom značaju šuma i šumarstva za savremeno društvo, što se postiže jedino aktivnim radom od najranije mladosti. Na primer, kada se deci govori o tome kako se biljke i drveće hrane, kako rastu i razvijaju se, poželjno je, naravno saglasno njihovom intelektualnom i mentalnom razvoju, posebno podvući da se to obavlja jednim procesom (fotosinteza) pri kom se upija štetni ugljen-dioksid i ispušta kiseonik. S obzirom na to da se time prečišćava vazduh, ublažavaju negativni efekti promene klime i doprinosi poboljšanju kvaliteta životne sredine, jasno je da šuma „radi“ besplatno i maksimalno ekološki za nas i naše potomke. Takođe, kada se priča o vodama i njihovom značaju, poželjno je deci još više isticati činjenicu da kvalitetne vode u najvećem broju slučajeva nema bez šume, da šumska stabla svojim korenom prečišćavaju vode i zadržavaju zemljište, te da na taj način, zajedno s krošnjama, ne dozvoljavaju preveliko oticanje vode i štetne erozione procese. U nekim višim razredima korisno bi bilo pričati o tome da je drvo ekološki najprihvatljiviji gradivni materijal, čija proizvodnja zamenjuje primenu ekološki daleko štetnijih materijala: plastike, stakla, aluminijuma, ali i fosilnih goriva, te da je neophodno i koristiti (seći) drvo. Planska seča pojedinih stabala (ne šuma!), sprovedena na bazi naučnostručnih znanja, mera je kojom se gaji, neguje, zaštićuje i obnavlja šuma, što osigurava njen optimalan rast i razvoj. To se dalje može povezati s pošumljavanjem, a to s većim površinama pod šumom i brojnijom šumskom florom i faunom, potrebom gajenja i zaštite šume, rekreativnom i zdravstvenom funkcijom šuma, predela i zelenih gradskih površina itd.\nForum na šumarskom fakultetu\nVeliko pitanje daje velike odgovore\nZajedno s našim institucionalnim partnerima, stručnjacima i saradnicima, na osnovu merljivih pokazatelja pokušaćemo da osmislimo inicijative i postavimo nove ciljeve koje ćemo zajedno s građanima Srbije u vremenu koje je pred nama realizovati.\nPredanim radom potrebno je srednjoškolcima približiti osnovna načela struke, isticanjem već pomenutih jedinstvenih znanja koje svršeni studenti našeg fakulteta imaju, što ih pozicionira na prioritetno mesto u sistemu gazdovanja i upravljanja šumama i vodama, ali i gradskim parkovima i ostalim vidovima urbanog zelenila. Time im ukazujemo na raznovrsne mogućnosti zapošljavanja, ali pokazujemo sve lepote i vrline ove plemenite, divne i izuzetno značajne struke, koja na različite načine doprinosi daljem razvoju i funkcionisanju naše zemlje. Neophodna je i aktivnija uloga države i medija, jer nije obaveza samo šumarskog sektora da radi na spoznaji značaja šuma za nas i budućnost naše dece već i pojedinaca, ali i cele društvene zajednice. Pritom, posebnu zahvalnost dugujemo upravo vašoj medijskoj kući, koja već sada svojim višegodišnjim aktivnostima mnogo doprinosi popularizaciji značaja šuma, šumarstva, Šumarskog fakulteta, ali i celog šumarskog sektora.\nKoliko vi, kao fakultet, utičete na kreiranje politike obrazovanja i u kolikoj je to korelaciji s realnim potrebama tržišta?\n- U našoj zemlji, načelno, postepeno opada broj srednjoškolaca koji upisuju fakultete. Nekoliko fakulteta Beogradskog univerziteta je veoma cenjeno na ovoj vrsti tržišta, najveći deo se drži višegodišnjeg proseka, a jedan značajan deo fakulteta nema više mogućnosti da upisuje onaj broj studenata koji imao, ne samo pre početka devedesetih godina prošlog veka nego i pre deset, pa čak i pre pet godina. Fakulteti se, intenzivnim marketingom i raznovrsnom popularizacijom svojih studija, nose sa ovakvim trendom manje ili više uspešno, ali je evidentno da je i baza kandidata za studije na ovom nivou sve tanja. Logično je da je ovo pitanje neophodno uskladiti s potrebama tržišta. Što se tiče našeg fakulteta, koji je jedini široko je prepoznatljiv ne samo u regionu nego i u Evropi, namera nam je da u saradnji s nadležnim institucijama, pokrenemo intenzivnije razgovore o mogućnosti proglašavanja Šumarskog fakulteta za instituciju od nacionalnog značaja, što bi nam omogućilo dalju reformu studijskih programa i stvaranje još kvalitetnijeg stručnog i naučnog kadra.


Fon der Lajen: EU mora očuvati ekonomski suverenitet u vreme krize\nPredsednica Evropske komisije Ursula fon der Lajen pozvala je danas zemlje EU da u aktuelnoj kriznoj situaciji obrate posebnu pažnju na direktne strane investicije u neke od ključnih evropskih sektora kao što su zdravstvo, medicinska istraživanja i strateška infrastruktura.\nOna je upozorila da kriza izazvana korona virusom duboko pogađa evropsku ekonomiju i da su mnoge kompanije privremneo oslabljene.\n- Neki sektori su ključni za našu bezbednost, javno zdravlje i suvrenenitet. Moramo da znamo ko izvan EU investira u ove kompanije i u kom cilju. To je posebno važno u vreme krize javnog zdravlja i ekonomije kada smo ranjiviji i moramo da zaštitimo naša ključna sredstva i tehnologije - poručila je fon der Lajen.\nUrsula fon der Lajen je u video obraćanju navela da je EU izašla sa uputstvom za zemlje članice kako da "skeniraju" strane direktne investicije i preuzimanje kontrole ili uticaja.\nRojters: EU otvara pregovore sa Albanijom i Severnom Makedonijom\nJoksimović: Radimo sa svim partnerima, pomoć stiže iz EU, ali i Norveške i Kine\nPredsednica Komisije napominje da na EU i nacionalnim nivoima već postoje mere koje predviđaju nadgledanje direktinih stranih investicija.\nOna je pozvala zemje članice koje nemaju te mehanizme da ih uspostave.\n- Do tada trebalo bi da iskoristite sve opcije da bi zaštitili ključne EU kompanije od stranog preuzimanja ili uticaja koji mogu naškoditi našoj sigurnosti i javnom redu - kaže fon der Lajen.\nOna istovremeno upozorava da sve preduzete mere moraju biti urađene u skladu sa EU zakonima i međunarodnim obavezama.\n- EU je i ostaće otvorena za strane javne investicije, ali moramo da ih balnsiramou odnosu na potrebu očuvanja našeg ekonomskog suvereniteta - zaključila je fon der Lajen.\nFon der Lajen: Zemlje Zapadnog Balkana moraju imati konkretnu EU perspektivu\nBrnabić čestitala Ursuli fon der Lajen i novom timu EK\nŠTA ĆE URSULA DONETI SRBIJI? Zovu je "mala Merkel", a od jednog njenog poteza zavisiće naša BUDUĆNOST U EU\nPemijer privremenih prištinskih institucija Ramuš Haradinaj je lagao kada je rekao da sam od njega na berlinskom samitu tražio da ukine nametnute sto odsto uvećane takse na proizvode iz Srbije, kaže premijer Albanije Edi Rama.\nRuski transportni avion sa medicinskom pomoći sleteo u Njujork (VIDEO)


Faktor | Kada će se zakoni o doprinosima i porezu na dohodak naći pred zastupnicima Parlamenta FBiH?\nKada će se zakoni o doprinosima i porezu na dohodak naći pred zastupnicima Parlamenta FBiH?\n06.02.2020. / 07:38\nDva najvažnija zakona za Federaciju BiH iz sfere fiskalne politike, zakon o doprinosima i porezu na dohodak još nisu doneseni u Parlamentu Federacije Bosne i Hercegovine.\nPosljednji put su se na dnevnom redu Zastupničkog doma FBiH našli 29. oktobra prošle godine, ali je sjednica odgođena, jer su pojedinim klubovima bile potrebne dodatne konsultacije i do danas zakoni nisu ponovo razmatrani.\nPrema riječima Alme Kratine, šefa Kluba DF-a u Zastupničkom domu FBiH, na kolegijima ovog doma do sada nije bilo riječi o ponovnom stavljanju na dnevni red ova dva zakona.\nOčekujemo da Parlament FBiH razmatra i donese zakone\nPodsjećanja radi, amandmani koje je na ove zakone usvojila Vlada Federacije Bosne i Hercegovine i koji su postali sastavni dio prijedloga, predviđaju smanjenje zbirne stope doprinosa sa sadašnjih 41,5 posto na 32,5 posto. Oslobađaju se plaće do 800 KM od poreza na dohodak. Predviđaju oporezivanja dividende, ukidanje ugovora o djelu što je naišlo na neodobravanje pojedinih političkih partija. Negodovalo se i zbog predviđenog oporezivanja nagradnih igara i igara na sreću, čiji je dobitak ispod 100 KM.\n- Vlada Federacije BiH je učinila svoj dio posla. Tačnije, utvrdila amandmane koji su postali sastavni dio teksta ova dva zakona. Parlament FBiH do danas nikada nije razmatrao zakon o doprinosima i zakon o porezu na dohodak u drugom čitanju. Očekujemo da Parlament FBiH razmatra i donese te zakone, a što je trebalo učiniti još prije Nove godine, kako bi stupili na snagu 1. januara. Nažalost, to nije urađeno. Vidjet ćemo, sada je sve na Zastupničkom i Domu naroda FBiH - rekao nam je Goran Miraščić, savjetnik premijera Federacije Bosne i Hercegovine.\nDodao je da Vlada FBiH uprkos negodovanjima u javnosti neće odstupiti od utvrđenih prijedloga.\nVeć ranije Miraščić je ukazao da je ova dva zakona potrebno donijeti kako bi se rasteretila privreda, podigla konkurentnost, stvorile pretpostavke za povećanje plaća u FBiH.\nRazgovarali smo i sa Almom Kratinom, šefom Kluba Demokratske fronte u Zastupničkom domu FBiH.\nTi zakoni se moraju donijeti\n- Jasno je da su zakon o doprinosima i porezu na dohodak, reformski zakoni koji bi mogli odnijeti zamah u privredi, i šteta je što još nisu usvojeni. Mi iz DF-a smo bili za donošenje zakona, ali se očigledno desio scenarij da je to sve skupa povučeno na neki način do nekog političkog dogovora. Kada se uzmu iskustva u regionu, mi ne možemo ići nazad i ti zakoni se moraju donijeti - rekla nam je Kratina i dodaje:\n- Mišljenja sam da bi se svakako trebalo uskoro na dnevnom redu naći ovi zakoni. Do sada se na kolegijima, moram kazati, nije govorilo kada bi se ponovo mogla naći ova tačka dnevnog reda na sjednici. Bili smo optimistični da će se to usvojiti i da će se krenuti s tim 1. januara 2020. godine, gdje je trebalo sačiniti tehničke pripreme prije početka fiskalne godine. Ali s obzirom na to da nisu usvojeni prije početka fiskalne godine, možda bi bilo najbolje da stupe na snagu polovinom ove godine - rekla nam je Kratina.\nParlament FBiHzakon o doprinosimaAlma KratinaGoran Miraščić\nRegistar pedofila u FBiH godinu i po "kupi prašinu" u Domu naroda, građani potpisuju peticiju\nSokolac bez vode i struje\nSniježni nanosi dva metra, spašeni muškarac i dijete koji su bili zarobljeni u automobilu


Vlada HNK svojim postupcima doprinosi da svakim danom imamo sve manje zdravstvenih radnika\nKantonalna organizacija SDP BiH Hercegovačko-neretvanskog kantona traži od Vlade HNK da, umjesto što razbacuje novac kroz političke poticaje u besmislene projekte, preusmjeri novac u cilju poštivanja kolektivnog ugovora u zdravstvu.\nTematske sjednice Skupštine HNK su bile predstave za javnost, a zdravstveni sistem je u problemima zbog činjenice da ne postoji adekvatna koordinacija i sinergija svih poluga sistema, kada je u pitanju obračun sredstava u zdravstvu.\nApsolutno je neprihvatljivo da se u okolnostima kontinuirane potražnje za zdravstvenim radnicima zemalja iz okruženja, Vlada HNK ponaša neodgovorno i svojim postupcima doprinosi da svakim danom imamo sve više zdravstvenih radnika koji se odlučuju na odlazak iz BiH.\nMoramo naglasiti kako se namjerno pogrešno prezentuju finansijski podaci o stanju u zdravstvu.\nPrava i jedina adresa za odgovornost je nesposobna aktuelna vlast i njihov odnos prema zdravstvu, a nikako zdravstvena struka.\nGubici koji se prikazuju pokazuju da smo faktički sve bolesnije društvo i da sve manje ulažemo u prevenciju, te da paušal kao sistem plaćanja nije dobro rješenje, po kojem se trebaju finansirati bolnice.\nOčigledno je da moramo uspostaviti sistem koji će objektivno vrednovati pružene usluge, jer na ovaj način imamo sve nezadovoljnije zdravstvene radnike uslovima rada i pacijente, koji sve više usluga moraju platiti iz svog džepa.\nNa kraju, jedno je sigurno, građani uplaćuju dovoljno novca kroz doprinose kojim se mogu osigurati zadovoljavajuće i redovne plate u zdravstvu, kao i pokriti najveći dio troškova liječenja građana.\nVrijeme je da politika shvati kako političke podjele u zdravstvu gube utrku sa ekonomijom, te da od istih moraju odustati, jer direktne posljedice istog vidimo već danas, a trpe ih građani HNK.\n> Klub SDP traži od Vlade HNK da iz MMF sredstava subvencionira minimalnu platu od 406 KM za radnike u HNK\n> SDP Tešanj: Čestitamo Prvi maj, u krizi moramo pomoći radnicima


Hama u Siriji poput Srebrenice\nNaslovnica NAJNOVIJE Svijet Hama u Siriji poput Srebrenice\nSirija – U najnovijem napadu sirijskih snaga bezbjednosti na sela u provinciji Hama poginulo više od 200 ljudi. Opozicija taj masakr poredi sa onim u Srebrenici.\nIz Revolucionarnog saveta Hame agenciji Rojters je rečeno da civili čine najveći broj žrtava u selu Tremseh.\nPredstavnici ovog savjeta naveli su da je napad izveden helikopterima i tenkovima. Oni su dodali da su nakon toga u sela ušli pripadnici provladinih milicija koji su ubijali redom civile.\nGlavni sirijski opozicioni savez, Sirijski nacionalni savjet, pozvao je Savjet bezbjednosti UN da usvoji “hitnu i oštru” rezoluciju, nakon tvrdnji antirežimskih aktivista i pobunjeničkih lidera da su u centralnoj provinciji Hama vladine snage ubile blizu 200 ljudi.\nOpozicija je u saopštenju uporedila taj napad sa Srebrenicom, a vlasti Bašara al Asada za izvještaje o žrtvama u Hami krive “krvožedne medije” i “terorističke bande”.\nMeđunarodni izaslanik za Siriju Kofi Anan rekao je danas da su sirijske snage koristile teško naoružanje u napadu na selo Tremza, mjesto navodnog masakra u pobunjeničkom regionu Hame, što je u suprotnosti s preuzetim obavezama sprovodjenja njegovog plana za okončanje sukoba. U saopštenju u kome se osuđuju “zverstva”, Anan je naveo da je šokiran zbog “intenzivnih borbi, značajnih žrtava i potvrde o korišćenju teškog naoružanja, kao što su artiljerija, tenkovi i helikopter”, javlja Rojters.\nSirijska opozicija traži da se SB UN pozove na Glavu VII Povelje UN, koja omogućuje kaznene mjere protiv režima koji se smatraju prijetnjom miru, a uključuju ekonomske sankcije i vojnu intervenciju.\nRusija je već najavila da neće dozvoliti da takva rezolucija prođe.\n“Ne smatramo monstruma (sirijskog predsednika Bašara) Asada jedinog odgovornog za taj gnusni zločin (…), već i Kofija Anana, Ruse i Irance i sve zemlje koje pretenduju da budu čuvari mira i stabilnosti u svetu, ali ćute”, navodi se u saopštenju opozicionog Sirijskog nacionalnog saveta.\nPo navodima tog saveta, “pokolj u selu Tremza” svrstava se medju “najveće masakre u svetu”, uključujući onaj kod “Sabre i Šatile u Libanu 1982. i u Srebrenici”.\nVlasti u Damasku odgovaraju da su “krvožedni mediji u saradnji sa bandama naoružanih terorista pogubili stanovnike sela Tremza kako bi pokolebali javno mnjenje protiv Sirije i njenog naroda i izazvali medjunarodnu intervenciju uoči sjednice SB UN”, prenijela je zvanična agencija Sana.\nRuski Itar-Tas s izveštava da vladine snage nastavljaju sukob sa naoružanim ekstremistima i da su juče presjekli put banditskim formacijama koji su u Siriju ušli iz Turske i Libana.\nPrenoseći izvještaje Sane, ruska agencija navodi da su vladine snage u četvrtak izvele specijalne operacije protiv pobunjenika u provincijama Homs, Dara, Idlib i Deir el-Zor.\nKako se navodi, tokom bitke u pograničnom sektoru Rubeja kod morske luke Latakije, 320 kilometara od Damaska, uništen je “veliki broj terorista”, a “ostaci bande” pobjegli na tursku teritoriju.\nRuska državna agencija iz Moskve javlja da će Anan u Moskvi 16. jula razgovarati sa šefom ruske diplomatije Sergejom Lavrovom.\nPozivajući se na izvor u ruskom Ministarstvu inostranih poslova, Itar-Tas s navodi da će, najverovatnije, tokom susreta sagovornici razgovarati o produženju na tri mjeseca mandata posmatrača UN u Siriji, koji ističe 21. jula, o čemu je Moskva podnela nacrt rezolucije koji podržava Kina.\nRusija je, kada su počeli razgovori o produženju mandata posmatračkoj misiji, ponovila da se neće složiti sa pretnjom sankcijama Siriji, od diplomatskih i ekonomskih do vojne intervencije. “Ukoliko odluče da takav predlog rezolucije stave večeras na glasanje, znajući da je za nas taj tekst neprihvatljiv, mi nećemo dati zeleno svetlo za njegovo usvajanje”, rekao je agenciji Interfaks zamenik ruskog ministra spoljnih poslova Genadij Gatilov, preneo je Rojters.


MEI - Aktuelnosti - Joksimović i Hogard: Važan zajednički evropski odgovor na oporavak posle krize\nJoksimović i Hogard: Važan zajednički evropski odgovor na oporavak posle krize\n05. maj 2020. | Beograd\nMinistar za evropske integracije Jadranka Joksimović razgovarala je danas sa ambasadorom Kraljevine Danske u Srbiji Andersom Kristijanom Hogardom o sutrašnjem održavanju i glavnim temama Samita EU-ZB, Zagrebačkoj deklaraciji čije se usvajanje očekuje, saradnji Danske i Srbije na planu evropskih integracija i aktivnostima dveju država u borbi sa pandemijom Kovid-19.\nJoksimović je naglasila značaj trenutka u kom se održava Samit lidera EU-ZB na najvišem nivou, ističući da učešće predstavnika svih država članica EU vidi kao poruku podrške evropske perspektive Srbije i regiona, ali i poruku solidarnosti sa ZB u borbi protiv pandemije Kovid-19.\n„Iako se Samit održava u formi video konferencije, on će se održati u punom formatu“, istakla je Joksimović i dodala da očekuje da će fokus Samita biti prevashodno na saradnji u borbi s Kovid-19 i socio-ekonomskom oporavku regiona, ali i potvrdi evropske perspektive regiona ZB i najavi Ekonomskog investicionog plana EK koji se očekuje na jesen.\nKako je saopštilo Ministarstvo za evropske integracije, Hogard se složio da Samit treba da ukaže na neophodnost zajedništva EU i ZB u borbi protiv krize izazvane virusom Kovid-19, kao i da potvrdi kontinuitet evropske perspektive regiona ZB.\nKako je naveo, on očekuje da će Samit pokazati da je evropska perspektiva regiona važna za EU i da je budućnost regiona u EU, kao i da će tom prilikom i partneri za ZB potvrditi predanost evropskim vrednostima i reformskom procesu.\nHogard je naglasio da Danska nastavlja da podržava Srbiju i region na putu ka EU, kao i da će nastaviti sa aktivnostima razvoja i oporavka privrede i preduzetništva u Srbiji, budući da je Danska veoma aktivna i u tom polju.\nOn je pohvalio napore koje je Srbija preduzela u borbi i saniranju posledica pandemije Kovid-19, uz nadu da će i Srbija i Danska ubrzo nastaviti sa redovnim aktivnostima u punom kapacitetu.\nJoksimović i Hogard su izrazili očekivanje da će zajednički evropski odgovor na novonastalu krizu doneti rezultate, kao i da će sutrašnji Samit ujedno biti uvod u uspostavljanje redovnosti sastanaka između evropskih i zapadnobalkanskih partnera.


UNHCR: Novi kamp na Lezbosu mora biti privremen\nTanjug 18. septembra 2020. 16:26\nŽENEVA – Visoki komesarijat Organizacije ujedinjenih nacija za izbeglice (UNICEF) upozorio je Grčku da novi kamp na ostrvu Lezbos, izgrađen za smeštaj više hiljada migranata koji su prošle nedelje ostali bez krova nad glavom u požaru, mora biti privremen, jer je 157 od 6.000 ljudi koji su se do sada doselili pozitivno na korona virus.\nNa stotine tražilaca azila, uključujući starije ljude i malu decu, stajali su danas u redu kako bi ušli u šatorski kamp, koji je na brzinu izgrađen da zameni kamp Moriju, koji je bio najveći migrantski kamp u Evropi pre nego što je izgoreo 8. septembra.\nŠest Avganistanaca je uhapšeno u vezi sa izbijanjem pozazra, preneo je „Gardijan“.\nPrema rečima portparolke UNHCR Šabije Manto, ova nova lokacija trenutno funkcioniše kao sklonište za hitne slučajeve.\nUNHCR podržava njegovu upotrebu kao privremeno rešenje, ali upozorava da ono što se može smatrati adekvatnim u pogledu skloništa i usluga tokom vanrednih situacija nije prikladno kao dugoročno rešenje.\nGrčke vlasti tek treba da razjasne buduću upotrebu nove lokacije.\n„Spremni smo da podržimo diskusije o mogućim dugoročnim rešenjima, uključujući nastavak sigurnih i urednih transfera na kopno i preseljenja koja podržava EU“, rekla je portparolka UNHCR.\nNemačka: Neočekivan pad nezposlenih u oktobru


Google najavio AR naočare za prevođenje\nNa svojoj tradicionalnoj Google I/O konferenciji, kompanija je pokazala i neke od budućih proizvoda koji su trenutno u razvoju. Jedan od njih su AR naočare koje se zasnivaju na inovativnom konceptu.\nOvaj prototip naočara, predstavljen u kratkom video snimku, pokazuje da će one biti sposobne da prevode izgovorene reči.\nAko ovaj proizvod zaživi, ne samo da će biti upotrebljiv za razgovore na različitim jezicima, kao odličan asistent na putovanjima, već će imati i veliku ulogu kao medicinsko pomagalo za gluve i nagluve osobe.\nUmesto da čitaju jezik znakova, pred njihovim očima će se ispisivati titlovi upravo izgovorenih reči.\nAko se sećate, Google je bila prva kompanija koja je napravila AR naočare, Google Glass, još 2013. godine. To je bio proizvod daleko ispred svog vremena, mada je upravo to bio razlog zašto nije prošao na tržištu.\nSada su izgleda rešili da novu verziju tih naočara povežu sa nekim od svojih veoma uspešnih proizvoda – Google Translate-om i Google Assistant-om, kao i da ih unaprede i udahnu im novi nivo funkcionalnosti.\nIskreno se nadamo da će ovaj projekat uspeti i da će doživeti da ugleda svetlost dana na tržištu, jer ovakve naočare mogu u određenim okolnostima da značajno povećaju kvalitet života.\nAko uzmemo u obzir da je Google predstavio tek nekoliko detalja o njima, možemo samo da zamišljamo za kakve sve primene mogu da se iskoriste.


Članstvo u AMSS – pomoć na putu za zaposlene u kompanijama članovima NALED-a\nAMSS svim zaposlenim u kompanijama koje su članovi i partneri NALED-a nudi članstvo po povlašćenim uslovima na sva četiri paketa za fizička lica.\nPonuda članskih paketa za zaposlene u kompanijama važi počev od juna 2022. godine i traje neograničeno.\nU nastavku su prikazani paketi koji su u ponudi po benefitnim cenama i sa pripadajućim pogodnostima:\nOsnovni članski paket – 1x šlep u slučaju kvara ili saobraćajne nezgode do 40km, 1x pomoć na putu do 40km, 20% popusta na šlep vozila u Srbiji preko iskoriščenog besplatnog šlepa\nIznos godišnje članarine 800,00 RSD\nIznos godišnje članarine sa popustom 640,00 RSD\nSuper članski paket – 1x šlep u slučaju saobraćajne nezgode, neograničena km, 1x šlep u slučaju kvara do 140km, 4x pomoć na putu do 40km, 20% popusta na šlep vozila u Srbiji preko iskoriščenog besplatnog šlepa\nIznos godišnje članarine 2500,00 RSD\nIznos godišnje članarine sa popustom 2000,00 RSD\nPremium Srbija – 2x šlep u slučaju kvara ili saobraćajne nezgode, neograničena km, 3x pomoć na putu, neograničena km, 20% popusta na šlep vozila u Srbiji preko iskoriščenog besplatnog šlepa\nIznos godišnje članarine 4000,00 RSD\nIznos godišnje članarine sa popustom 3300,00 RSD\nPremium Evropa - 2x šlep u slučaju kvara ili saobraćajne nezgode, neograničena km, 5x pomoć na putu, neograničena km, 20% popusta na šlep vozila u Srbiji preko iskoriščenog besplatnog šlepa\nIznos godišnje članarine 7500,00 RSD\nIznos godišnje članarine sa popustom 6200,00 RSD\nKontakt osoba za više informacija i realizaciju ponude: Tamara Čavić, menadžer korporativne prodaje, telefon 069 870 2634, e-mail tamara.mihailovic@amss.org.rs\nPonuda važi neograničeno.\nAuto-moto savez Srbije je nacionalno i nezavisno udruženje u koje su udruženi građani i vozači. U ovom trenutku Auto-moto savez Srbije broji više od 100.000 članova i korisnika članskih pogodnosti.\nOsnovni zadatak je zaštita interesa svih AMSS članova u oblasti automobilizma, mobilnosti kao i unapređenja bezbednosti saobraćaja kroz brojne preventivno – bezbedonosne akcije i besplatne usluge za sve učesnike u saobraćaju.\nAMSS teži ka proširenju i jačanju udruženja. Jedan od prioriteta jeste zadržavanje liderske pozicije u javnosti u područiju sigurnosti u saobraćaju na putu. U brizi za interese svojih članova i pružanju odgovarajućih usluga garantuju najviše standarde i nastoje da zadrže poziciju udruženja sa najvećim brojem članova vlasnika vozila, vozača i ostalih, uz kontinuirano povećanje članstva. Svojim aktivnostima i pogodnostima za svoje članove, trude se da stalno unapređuju nivo usluga vozačima, kao i nivo bezbednosti saobraćaja u Srbiji, čime daji i veliki doprinos UN akciji, koja traje više od decenije, za bezbednost saobraćaja na putevima.\n30% popusta za putno osiguranje u AMSS\nPokriva troškove koji mogu nastati prilikom pružanja medicinske pomoći na putovanju...Pročitaj više\n15% popusta za članove i partnere NALED-a i 20% popusta za prvih pet...Pročitaj više


ENMON otvorio novi salon u Novom Sadu - PODOVI\nKeramika ENMON otvorio novi salon u Novom Sadu\nNovi Enmonov salon keramike u Novom Sadu otvoren je na Rumenačkom putu bb.\nFoto: Enmon, novi izložbeni prostor u Novom Sadu\nEnmon godinama izgradjuje svoj brend na tržištu. Velika ponuda proizvoda proizvoda modernog izgleda i boja, dobrog kvaliteta po veoma povoljnim cenama je strategija ove uspešne kompanije. Interesantno je da se u početku svog rada ENMON doo bavio isključivo veleprodajom, a od 1996. godine počinje da otvara i svoje maloprodajne objekte u Srbiji, Makedoniji, BiH, Hrvtskoj i Mađarskoj. Sada je ENMON GRUPA kompanija koja je lider u svom poslu i kao takva postala je gigant ne samo na teritoriji Srbije, već i u celom regionu. Podržavamo dobre ideje i uvek smo orijentisani ka poboljšanju poslovnih procesa.\nFoto: Enmon, novi salon u Novom Sadu\nŠto se tiče novootvorenog salona u Novom Sadu, na više od 700m2 izložbenog prostora, možete uživati u najvećem i najraznovrsnijem izboru iz sveta keramike. Renomirani domaći i strani proizvođači kao što su MARAZZI, CASALGRANDE, BALDOCER, OPOCNO, ARGENTA, KAI, VILLEROY & BOCH, HANSGROHE, IDEAL STANDARD, HAFRO, ARISTON, ENMON BREND, ZORKA KERAMIKA, KERAMIKA KANJIŽA i mnogi drugi, sada su vam na raspolaganju u prelepim ambijentima, a ljubazno osoblje pomoći će vam u odabiru pri kupovini. Podržavamo dobre ideje i uvek smo orijentisani ka poboljšanju poslovnih procesa . Naši sugrađani tradicionalno se odlučuju za kompaniju “Enmon” jer je poverenje građeno dosta dugo, a broj novootvorenih salona govori u prilog kvaliteta i postojanosti svih Enmonovih proizvoda. U novootvorenom salonu na Rumenačkom putu bb, očekuju vas razne povoljnosti pri kupovini kao što je odloženo plaćanje na 12 rata bez kamate, žiranata i odlaska u banku, čekovima građana na 6 rata, plaćanje putem administrativne zabrane na više rata kao i stalne akcije u vidu poklon vaučera za kupovinu baterija enmon brenda, kilogram lepka za svaki kupljeni kvadrat pločica i mnoštvo drugih iznenađenja. Radno vreme salona je od 08h-20h radnim danima i subotom od 08h-17h. Na starom mestu, u novom ambijentu!\nFoto: Enmon keramika, izgled novog prostora u Novom Sadu\nPrethodni tekst„Poised taupe“, boja dizajnera enterijera za 2017. godinu\nSledeći tekstNajstariji metro na svetu


Ikarbus "merkaju" Kinezi i Poljaci - Bizlife.rs\nIkarbus “merkaju” Kinezi i Poljaci\n09:39 Beograd, 25/08/2017\nFoto: Ikarbus promo\nNaša najveća fabrika autobusa, zemunski “Ikarbus”, osvajanjem novih tehnologija i proizvodnjom najsavremenijih autobusa na šasijama “Mercedesa” i MAN-a, uspeo je da “pregura” dutotrajni i bolan proces restrukturiranja, pa sada sa mnogo više optimizma oko 300 zaposlenih čeka sutrašnjicu.\nNjihove pogone obilaze predstavnici stranih preduzeća, a najozbiljniji “igrači” su kompanije iz Kine i Poljske, pišu Novosti.\nZato svi u “Ikarbusu” očekuju da do kraja godine “padne” i ponuda za preuzimanje većinskog paketa akcija.\n„Dve velike kompanije iz Kine i jedna iz Poljske su zasada najozbiljniji kandidati koji bi hteli da preuzmu naše preduzeće i da, uz zadržavanje trenutnog proizvodnog programa, pokrenu i proizvodnju električnih autobusa“, kaže generalni direktor “Ikarbusa” Aleksandar Vićentić.\nOn, za Novosti, kaže da je “Ikarbus” izašao iz procesa restrukturiranja firme i da se trenutno čeka odobrenje za Unapred pripremljeni program restrukturiranja (UPPR) tako što su najveći poverioci svoja potraživanja konvertovali u deo vlasništva. To je samo jedan od dokaza da “Ikarbus” ponovo svima uliva poverenje.


Hapšenje u Surdulici: Pronevereno 46.000 evra - NOVA portal\nHapšenje u Surdulici: Pronevereno 46.000 evra\nHronika Autor:Marko Radonjić14. jan. 202113:01\nPolicajci u saradnji sa Posebnim odeljenjem za suzbijanje korupcije Višeg javnog tužilaštva u Nišu uhapsili su četiri osobe zbog sumnje da su zloupotrebivši službeni položaj u postupku javnih nabavki oštetile opštinu Surdulica za više od 46.000 evra, saopštio je MUP.\nPolicija je uhapsila M. S. (40), rukovodilac u opštini Surdulica i koordinator projekta, i članove komisije D. S. (54), S. M. (54), rukovodioce u opštini Surdulica i O. V. (58), zaposlenu u opštini Surdulica, zbog sumnje da su izvršile krivično delo zloupotreba u vezi sa javnom nabavkom, dok se M. S. tereti i da je izvršila krivično delo zloupotreba službenog položaja.\nUhapšeni načelnici opštine Surdulica\nOsumnjičene se terete da su, prilikom sprovođenja postupka javnih nabavki za rekonstrukciju i rehabilitaciju informacionog centra za zaštitu životne sredine u zaštićenom području Vlasina, suprotno predviđenim procedurama za javne nabavke izabrale neispravnu ponudu sa najvišom ponuđenom cenom čime su oštetile budžet opštine Surdulica za 28.769 evra.\nTakođe, M. S. se tereti da je, kao koordinator projekta, suprotno Ugovoru omogućila da se objekat koji je predmet projekta koristi u svrhe za koje nije predviđen, čime je na osnovu komercijalne upotrebe objekta oštetila opštinu Surdulica za 17.693 evra.\nhapšenjejavne nabavkepolicijaSurdulicaZloupotreba službenog položajazloupotrebe


Privredna komora RS u službi politike ili privrednika? - INFORMACIJA JE KAPITAL - Capital.ba\n11. mar. 2013. 08:00 Objavljeno u EKSKLUZIVNO, PRIVREDA\nZa dvije godine od obavezne članarine 1,6 miliona KM\nBANJALUKA, Pritisnuti krizom domaći poslodavci i privrednici, koji članarinom finansiraju 50% rada Privredne komore RS, sve češće raspravljaju da li ovo tijelo pred organima zakonodavne i izvršne vlasti istinski štiti njihove interese.\nJedni tvrde da je Privredna komora produžena ruka Vlade RS i žele da istupe iz članstva, dok drugi, opet, smatraju da ono i dalje treba da bude obavezno jer su zadovoljni dosadašnjim učinkom i zalaganjem za poboljšanje poslovnog ambijenta u Srpskoj.\nObavezna članarina destimuliše borbu\nSredstva za rad Komore obezbjeđuju se iz članarine (čije je učešće u ukupnom prihodu Komore 49,9%), a koju su obavezni da plaćaju svi članovi. Ostatak otpada na prihod od naknada za obavljanje poslovnih usluga i drugih izvora.\nPrema tome, kada se sravne računi prihod od članarine Privredne komore RS za 2012. godinu iznosio je oko 777.000 maraka. Za dvije godine na račun Komore, privrednici su uplatili blizu 1,6 miliona KM.\nUkupan broj članica, odnosno aktivnih privrednih društava u RS je 9.452, od čega 8.422 malih, 719 srednjih i 311 velikih privrednih društava.\nU nastojanju da pomogne privrednicima Privredna komora je, nedavno na adresu Vlade RS, uputila inicijativu za hitnu izmjenu Zakona o porezu na dohodak, kojim će biti vraćen neoporezivi dio dohotka i ukinuto oporezivanje dividende i udjela u dobiti, te na taj način kreirani povoljniji, odnosno konkurentniji uslovi privrede Republike Srpske.\nMeđutim, mišljenja privrednika o iskrenosti ove namjere su podijeljena, jer smatraju da je Komora podanik organa vlasti, te kao takvi ne mogu da adekvatno štite njihove interese. Između ostalog, neki preduzetnici smatraju i da je zakonom, koji obavezuje sve preduzetnike da budu članovi Komore, narušen princip dobrovoljnosti udruživanja, što dodatno produbljuje jaz između jednih i drugih.\nMeđu najglasnijim kritičarima rada Privredne komore RS je tehnički direktor fabrike obuće „Bema“ iz Banjaluke Marinko Umićević, koji kaže kako je obavezujuće članstvo u Komori doneseno dekretom Vlade RS, što ukazuje na nekorektnu igru izvršne vlasti i čelnika Komore.\nUmićević: Komora produžena ruka Vlade\n„Privrednici u RS nemaju nikakvu korist od ovog članstva, a mene čak ni ne pozivaju na sastanke. Najjednostavnije rečeno, Komora je produžena ruka Vlade RS i ona je formirana kako bi štitila isključivo interese vlasti, a ne interese privrede. Zbog toga se zalažem da svaka privredna grana ima svoju privrednu komoru, a ne da tolerišemo poltronizam koji štiti neke druge interese“, zaključuje Umićević, ističući da preduzeće na čijem je čelu članarinu Komori nije uplatilo godinu i po dana. Mjesečna članarina preduzeće „Bema“, kako kaže, košta 300 KM, što je prema njemu uzaludno trošenje novca.\n„Onog momenta kada je Vlada rekla da je članstvo u Komori obavezno, Komora od tada i ne postoji. O cjelokupnom radu dovoljno je reći da su privrednike do prije dvije godine obevazivali da bez plaćene članarine ne možemo predati godišnje obračune. Nakon što smo se pobunili ova odluka je poništena“, podsjeća Umićević, te upozorava da će odliv kapitala iz RS u druge povoljnije privredne ambijente biti nastavljen sve dok se ne sprovedu hitne mjere koje će zaštititi proizvodnju i popraviti teško stanje u privredi.\nZgonjanin: Kafanska kritika\nPredsjednik Unije udruženja poslodavaca RS Predrag Zgonjanin, odbacuje Umićevićeve otpužbe na račun rada Privredne Komore RS, smatrajući da je PKRS veoma dobro organizovana i da štiti interese poslodavaca RS u maksimalnoj mogućnosti koju joj to njezin položaj dozvoljava.\nUpitan da prokomentariše obavezno članstvo u Komori, Zgonjanin poručuje kako ono i dalje treba da bude obavezujuće jer „Privredna komora RS daje mnogo više onim subjektima koji sarađuju sa komorom nego što iznosi udio plaćanja za poslove koje obavlja komora za svoje članice“.\n„Meni lično smeta da oni koji kritikuju rad komore rade to tako da nisu spremni da to učine direktno u komorskim prostorijama i organima, nego to čine kroz medije ili u kafanama pričajući kako komora ne radi ništa. Pozivamo sve one koji su nezadovoljni da se uključe u aktivan rad organa komore, jer će komora da prihvati svaku pozitivnu akciju i svaki pozitivan prijedlog koji će da doprinese njenom boljem i uspješnijem radu“, poručuje Zgonjanin.\nS druge strane u Privrednoj Komori RS saglasni su sa činjenicom da je u RS značajno otežan poslovni ambijent, te poručuju kako su u skladu s tim insistirali na realizaciji mjera Vlade, koje su definisane Ekonomskom politikom RS.\nMeđutim, iako su neki od prijedloga Komore prihvaćene u strateškim dokumentima, u praksi nije došlo do njihove realizacije. Među njima su donošenje novog Zakona o radu, podsticajne mjere, reforma javne uprave, ukidanje fiskalnih i parafiskalnih nameta…\n*”I pored pada prihoda od članarine ukupan prihod PKRS za 2012. godinu je za 11,3 indeksna poena veći nego u 2011. godini i iznosi 1.569.492,87 KM, s obzirom na ostvaren veći priliv sredstava od ostalih aktivnosti Komore”, kaže portparol Privredne komore Vladimir Blagojević.\nPlaćanja članarine oslobođeno 1.715 preduzeća\nU skladu sa Odlukom o načinu obračuna, visini godišnje članarine, rokovima i načinu uplate za 1.715 privrednih društava Komora nije ispostavljala fakture za naplatu članarine, uz obrazloženje da „zbog ekonomskih poteškoća nisu poslovali uspješno ili su poslovali sa malim prihodom“.\nKljučne riječi:&nbsp&nbspmarinko umicevic, obavezna članarina, predrag zgonjanin, privredna komora rs, top, vazno


Dve osobe izgubile bitku sa koronom u Goraždevcu - Radio Goraždevac\nDve osobe izgubile bitku sa koronom u Goraždevcu\nCovid 19, ilustracija\nU poslednja dva meseca došlo je do povećanja broja obolelih od korona virusa u srpskim sredinama u regionu Peći a dva lica je preminulo od posledica infekcije, kaže doktorka u Domu zdravlja u Goraždevcu, dr Stanislava Radović.\n„U srpskim sredina posle jednog zatišja od skoro tri meseca doslo je do pogoršanja, do pojave prvih obolelih. Konkretno u Goraždevcu, smo imali dva verifikovana, potvrđena slučaja kovida. Oni su nažalost i preminuli. Jedan i zbog nekih drugih pridruženih bolesti, pa je to samo doprinelo njegovom kraju. Znači zahuktava se situacija, nemamo sumnjivih, ali čim su se oni pojavili, bili su u kontaktu sa nekim očekujemo loš rezultat“, kaže doktorka Stanislava Radović.\nOna ističe da proces vakcinacije do sada nije išao baš najbolje, ali da se kod građana probudila svest, pa među zainteresovanima imamo sve više mladih.\n„Dovoljan broj sigurno nije, kao da se malo svest razbudila, tako da se javlja čak i mladja populacija. Imamo za ovaj krug, za prvu dozu vakcinacije oko dvadeset petoro, imamo i dosta njih koji se javljaju za treću dozu, znači shvatili su jako ozbiljno. Do sada u dva kruga ih je ukupno bilo osamnaestoro“, kaže za Radio Goraždevac doktorka Stanislava Radović.


Karla Aleksandar, konobarica u pivnici u Hjustonu, uslužuje goste iza natpisa na kojem se od gostiju traže da nose maske stalno, osim kad su za svojim stolom (Foto: AP/David J. Phillip)\nSAD su postavile novi rekord po broju novih slučajeva koronavirusa u jednom danu, pošto je po prvi put prijavljeno više od 40 hiljada zaraze.\nPrema podacima Vašington posta, broj novih slučajeva u petak prevazišao je rekord postavljen dan ranije, a pet saveznih država prijavilo je rekordan broj novoobolelih od Kovida 19: Florida, Džordžija, Južna Karolina, Tenesi i Juta.\nPorast broja infekcija primorao je Floridu i Teksas da objave da ponovo zatvaraju barove i uvode nove restrikcije da bi pokušali da zaustave širenje virusa.\nPotpredsednik Majk Pens izjavio je tokom brifinga za medije radne grupe Bele kuće za borbu protiv koronavirusa da se u 16 država povećava broj infekcija, dok je 34 države nedavno prijavilo da se broj novih slučajeva Kovida 19 stabilizuje.\nRekao je da su "veoma ohrabrujuće vesti" da je polovina novih slučajeva na Floridi i u Teksasu među Amerikacima mlađim od 35 godina, zato što su manje šanse da mlađi ljudi imaju ozbiljne posledice od virusa.\nPens je takođe rekao da se federalna vlada fokusira na rast slučajeva u južnim državama i ohrabrio ljude da poštuju lokalne, savezne i federalne smernice kako bi izbegli dalje širenje virusa.\nRadna grupa Bele kuće za borbu protiv Kovida 19 održala je svoj prvi brifing za javnost posle skorod va meseca, a predsednik Tramp nije bio prisutan.\nSAD nastavljaju da budu na vrhu liste zemalja sveta po broju slučajeva sa više od 2,4 miliona obolelih, što je oko četvrtine ukupnog broja zarađenih na svetu, prema podacima Univerziteta Džons Hopkins. SAD takođe imaju i najviše smrtnih sl.učajeva od svih zemalja sveta - skoro 125 hiljada.\nU međuvremenu, vladini zvaničnici upozoravaju da je moguće da je više od 20 miliona ljudi u SAD zaraženo virusom.\nVeliki broj novozaraženih, neke države zaustavile otvaranje\nDirektor Centara za kontrolu i prevenciju bolesti Robert Redfild upozorio je da bi stvarni broj zaraženih mogao da bude deset puta veći od broja potvđenih slučajeva.\nLekari širom zemlje oglašavaju uzbunu dok su Kalifornija, Florida i Teksas - tri najnaseljenije američke države - ponovo registrovale rekordan dnevni broj slučajeva Kovida 19.\nJedinice za intenzivnu negu rade punim kapacitetom. U Alabami, neki pacijenti se premeštaju iz jedne u drugu bolnicu pošto jedinice intenzivne nege ostaju bez kreveta. Teška je i situacija u Hjustonu, četvrtom najvećem gradu u Americi.\n"Definitivnbo vidimo skok u Hjustonu. Više hospitalizacija, više pacijenata na intenzivnoj nezi. Tako da - ovo je stvarno, virus je tu, nije samo reč o broju testiranih, više ljudi se razboljeva", ističe Džejms Herlihaj, načelnik intenvizne nege sa Medicinskog centra Teksasa.\nDok je broj hospitalizovanih u Teksasu dostiga rekord u proteklih 13 od 14 dana, guverner Greg Abot odlučio je da zaustavi ponovno otvaranje države. Broj slučajeva koronavirusa je porastao u 29 država, uključujući Floridu, gde je dva dana zaredom broj novih slučajeva veći od 5.000.\n"Sada smo u težoj situaciji nego na početku pandemije, apsoluutno. Stopa zaraženih, stopa novih slučajeva, kategorije ljudi koji se razboljevaju - sve raste”, kaže Riši Ratan, lekar sa Floride.\nGuvernera Rona Desantisa kritikuju zato što nije uveo obavezu nošenja maske širom države. Guverner Arizone takođe je zaustavio proces otvaranja. Dok se broj pacijenata povećava, potreban je sve veći broj lekara i bolničarki.\nMedicinska sestra Bridžet Harigan je mesec dana lečila pacijente u teško pogođenom Kvinsu u Njujorku, a sada je na prvoj liniji fronta u Arizoni.\n"Ovo je teško vreme za bolnice i, naravno, pacijente. Oni mi pričaju o svojim strahovima, i stvarno su preplašeni, pomaže im da imaju nekoga da ih uteši."\nPredsednik Tramp drži zaštitnu masku za lice tokom obilaska Fordove fabrike delova u kojoj se sada proizvodi medicinska oprema, 21. maja 2020. u Mičigenu.\nZa to vreme, predsednik Tramp ponovio je na Foks njuzu svoju tvrdnju koju su stručnjaci osporili.\n“Imamo više slučajeva zbog ogromnog testiranja. Da ne radimo testove, ne bismo imali slučajeve”.\nPublika u Foksovom studiju morala je da nosi maske ali ne i predsednik. Njegov rival Džo Bajden poručuje da Tramp mora da prihvati realnost.\n"Moraćemo dugo da se suočavamo sa ovim. Virus neće nestati zato što Tramp to želi, ne može da ga prilagodi svojim političkim željama. Čudo se neće dogoditi.".\nTramp zanisva svoju kampanju za reizbor na obećanju ekonomskog oporavka i potrebno mu je da virus bude pod kontrolom. Međutim, nova anketa koju su objavili ABC Njuz i Ipsos pokazuje da 56% Amerikanaca misli da zemlja suviše žuri sa otvaranjem.


Nastavljene promotivne aktivnosti Filozofskog fakulteta |\nStart / Fakulteti i Akademije / Nastavljene promotivne aktivnosti Filozofskog fakulteta\nPredstavnici Filozofskog fakulteta Univerziteta u Istočnom Sarajevu održali su niz predavanja u nekoliko opština u Republici Srpskoj, koje za cilj imaju što bolju promociju fakulteta.\nU okviru promotivnih aktivnosti posjećene su četiri srednje škole i tom prilikom budućim brucošima predstavljeni su studijski programi koji postoje na fakultetu kao i prednosti studiranja na ovom fakultetu.\nIstaknuto je da Filozofski fakultet ima ostvarenu međunarodnu saradnju sa niz različitih fakulteta u inostranstvu, čime se omogućava svim budućim studentima da tokom studiranja borave na nekom od stranih univerziteta i fakulteta.\nOsim toga, najavljeno je da će Filozofski fakultet početkom marta 2019. godine organizovati Dan otvorenih vrata fakulteta, što je svakako jedna u nizu aktivnosti koje ovaj fakultet sprovodi u cilju povećanja vidljivosti ove institucije među srednjoškolcima u Republici Srpskoj.\nOsim toga, ove aktivnosti govore o opredjeljenosti Filozofskog fakulteta Univerziteta u Istočnom Sarajevu da svim svojim budućim studentima pruži što kvalitetnije uslove za rad i razvoj.\nPromocije su održane u srednjim školama „Petar Petrović Njegoš“ (Šekovići), „Milorad Vlačić“ (Vlasenica), „Milutin Milanković“ (Milići) kao i u Srednjoškolskom centru Srebrenica u Srebrenici.\nPrethodna Izvještaj komisije o izboru u zvanje docenta – Srđan Lale\nSljedeća Potpisan sporazum o saradnji u oblasti ljekovitog bilja, fitoterapije i aromaterapije


Sestra Roberta Šaulića skovala pakleni plan, hoće da se dočepa MILIONA?! Hasan Dudić otkrio pravu istinu! - Alo.rs\n"Ne bi ostali imuni na to da im brat nema šta da jede! Ružno je s njegove strane da ovako postupa", kaže Hasan Dudić!\nRobert Šaulić, vanbračni sin Šabana Šaulića, navodno je angažovao advokata i podneo zahtev sudu s namerom da i on učestvuje u ostavinskoj raspravi kao ravnopravan naslednik pokojnog pevača. On je ovu odluku doneo na nagovor sestre po majci, saznaje Kurir.\nNavodno se još uvek ne zna šta će Robert tačno potraživati na ročištu koje će biti održano u narednim mesecima, ali se pretpostavlja da će zahtevati podelu novčane zaostavštine, piše Kurir. Šabanovi naslednici neće da pričaju o ovoj temi koja je za njih veoma bolna, s obzirom na to da je od smrti kralja narodne muzike prošlo svega šest meseci. Jedino je Hasan Dudić, pevačev brat od tetke, pristao da nam kaže o čemu se zapravo radi.\nHasan Dudić, Foto: Alo! / Rajko Ristić\nGoca htela da usvoji Roberta\nVanbračni sin Šabana Šaulića, Robert, se sve vreme se trudio da ostane neprimetan.\nnasledstvo hasan dudić gordana šaulić Šaban Šaulić Robert Šaulić vanbračni sin estrada


Art magazin - Zbirka vajarskih radova Galerije Matice srpske\nRadmila Graovac, Ženski akt, 1952.\nIzložba "Zbirka vajarskih radova Galerije Matice srpske" nastala je kao rezultat rada na obradi umetničke kolekcije Galerije Matice srpske i potrebe da se zbirke formirane po vrstama materijala predstave javnosti kroz izložbe i publikacije. Izložba obuhvata blizu pet stotina dela vajarske umetnosti koja su tokom proteklih decenija sakupljena i sačuvana pod krovom Galerije.\nOsmišljena kao depo-izložba, ona ilustruje sav diverzitet izražavanja u trodimenzionalnoj formi, ali i pluralitet materijala, oblika i tema. U celokupnom prostoru Galerije − izložbenim salama, stalnoj postavci, kancelarijama i holu − biće izložena dela nekih od najznačajnijih vajara s prostora bivše Jugoslavije, počevši od Đorđa Jovanovića, prvog srpskog školovanog vajara do onih savremenih.\nIzložba "Zbirka vajarskih radova Galerije Matice srpske" pruža publici priliku da sagleda jedan manje poznati deo kolekcije i uoči vrednosti i dostignuća skulptorske umetnosti u srpskoj kulturi. Istovremeno, publikovanjem Kataloga Zbirke vajarskih radova dela iz kolekcije postaće dostupna istraživačima i ljubiteljima nacionalne umetnosti, a postavljanjem digitalne baze podataka u neograničeni prostor savremenih tehnologija, i čitavom svetu.


Volkswagen T-Cross je gotovo spreman za sabkompakt scenu - AutoExclusive - Auto vesti, Novi, Luksuzni, Polovni automobili...\nVolkswagen T-Cross je gotovo spreman za sabkompakt scenu\nPorodica krosovera kompanije Volkswagen nedavno je dobila još jednog člana, jer sada njena trojka Touareg, Tiguan i T-Roc modela, uklučuje i T-Cross liniju, koja se očekuje ove jeseni...\nUhvaćen tokom testiranja na Nirnburgringu nedavno, ovaj najmanji terenac nemačkog proizvođača ući će u sve zauzetiji sabkompakt segment, gde će se boriti za primat sa modelima kao što su Hyundai Kona, Peugeot 2008, Renault Captur i Nissan Juke, između ostalih.\nSudeći prema ovim poslednjim špijunskim snimcima, T-Cross deluje potpuno spremno za svoju veliku premijeru. Uprkos tome što poseduje dosta kamuflaže, nešto više od vremena kada su poslednje fotografije procurele u javnost, možemo videti da će, kada na kraju izađe, ovaj model verovatno otkriti farove slične onim na većem modelu Tiguan, posedujući prepoznatljivu prednju masku koju možemo videti na poslednjim proizvodima nemačkog brenda.\nT-Cross automobil deliće većinu svog enterijera sa modelom Polo, na kome je i baziran, dok će pozajmiti određene karakteristike svojih rođaka iz T-Ros linije. Zbog toga, možemo očekivati sličan raspored kontrolne table, sa ekranom informativno zabavnog sistema postavljenim na sredini i verovatno digitalnom instrument tablom u modelima sa vrha opsega.\nŠto se tiče motornog opsega, tu su jedolitarske TSI, 1,5 litara velike TSI i dvolitarske TSI benzinske jedinice, koje bi trebalo da predstavljaju standardnu ponudu, pored 1,6 litara velikih TDI i dvolitarskih TDI dizelaša, takođe.\nMalo je verovatno da će nemački proizvođač automobila ponuditi bilo kakve elektrifikovane pogonske sklopove, što deluje očigledno posebno zbog toga što će T-Cross služiti kao njegov ulazni segment u terenskom opsegu.\nProizvodnja ovog automobila startovaće u Brazilu, kao što je prethodno najavljeno, dok bi njegova široka prodaja trebalo da počne krajem ove godine.


30 miliona ljudi smo NAMERNO ZARAZILI SIDOM i RAKOM\nPoruka : 29288\nNaslov: 30 miliona ljudi smo NAMERNO ZARAZILI SIDOM i RAKOM Ned 28 Feb - 18:20\nJedan od najistaknutijih naučnika unutar industrije vakcina, naučnik farmaceutske kompanije Merk, Dr Moris Hilman nekoliko godina pre svoje smrti napravio je audiosnimak u kome sasvim otvoreno priznaje da su vakcine kojima je vakcinisano više od 30 miliona ljudi u svetu bile kontaminirane leukemijom, virusom raka i AIDS-om.\nNa snimku se nakon njegove izjave čuje smeh njegovih kolega, takođe naučnika, koji potom kažu kako će tom vakcinom vakcinisati Ruse, "napumpati" ih tumorima, kako bi to pomoglo da Amerikanci pobede na olimpijadi. Dakle, naučnici su znali kako je vakcina zaražena virusom raka i smejali su se na zastrašujuću stvarnost!\n- To nije nikakva teorija zavere, to je istina u kojoj sam učestvovao - reči su Merkovoga naučnika koji nije imao pojma da će jednog dana mediji dobiti ovaj snimak u ruke, jer tada nije bilo interneta. Verovatno je mislio kako će snimak ostati tajna jer je na pitanje zašto tu istinu ne da u medije odgovorio:\n- Naravno da to ne sme u javnost! To je afera unutar naučne zajednice!\nNaravno, na to pitanje odgovora nema pa je iz svega posve jasna sprega farmaceuta, medija i depopulista (ljudi koji se zalažu za smanjenje broja ljudi na planeti), a koji u velikoj meri finansiraju upravo vakcine, dok poneki poput Bila Gejtsa otvoreno priznaju kako vakcina služi prvenstveno za ubijanje!


Makedonski novinar pušten iz ekstradicionog pritvora\nNovinar i vlasnik internet portala "Burevesnik" Zoran Božinovski (48) iz Kumanova, s trenutnim boravištem u Srbiji, pušten je po odluci Apelacionog suda u Novom Sadu iz ekstradicionog pritvora u kome se nalazio od novembra. On je uhapšen po međunarodnoj poternici koju je za njim raspisala makedonska policija.\nApelacioni sud je Božinovskom dozvolio da se brani sa slobode, ali mu je oduzet pasoš i zabranjeno mu je napuštanje Srbije.\nBožinovski je uhapšen u novembru 2013. na osnovu međunarodne poternice, kao jedan od osumnjičenih u policijskoj akciji "Špijun" u Makedoniji, a čije su vlasti odmah zatražile njegovo izručenje, što je iz Srbije odbijeno i u međuvremenu mu je samo produžavan pritvor.\nBožinovski je jedan od 20 osumnjičenih protiv kojih je u Makedoniji krajem prošle godine pokrenut krivični postupak kada je u grupi pod optužbom za špijuniranje, ucene i zločinačko udruživanje uhapšen i bivši makedonski obaveštajac Marjan Efremov (53), kao i šef kabineta makedonskog parlamenta (Sobranja) Marjan Madžovski (46).\nMeđu uhapšenima se nalaze uglavnom sadašnji i bivši pripadnici makedonske Obaveštajne agencije, Uprave za bezbednost i kontraobaveštajnu službu, kao i Ministarstva odbrane.\nProtiv svih uhapšenih je pokrenut postupak zbog sumnje da su se bavili špijuniranjem, ali i ucenama uticajnih ličnosti u Makedoniji od kojih su tražili novac da ne bi objavljivali u javnosti detalje iz njihovih privatnih života. Kao osumnjičen za organizatora ove grupe označen je bivši obaveštajac Marjan Efremov, koji je i\n"OSEĆAM SE KAO DA SAM PONOVO META" Novinar kome je zapaljena kuća kaže da je UPLAŠEN I ZABRINUT zbog izlaska Simonovića iz pritvora\nUGROZILA MU ŽIVOT, DOBILA NANOGICU Osumnjičena za napad na novinara priznala krivicu i osuđena\nUSRED SVAĐE JOJ PONUDIO BRAK Žena nasela na internet prevaru "mesara iz Bora", pa slagala policajce da je bila OTETA


Australija opozvala ambasadora iz Indonezije\nAustralija je opozvala svog ambasadora iz Indonezije, pošto su dva njena građanina pogubljena zbog krijumčarenja droge, prenosi danas britanski Bi-Bi-Si (BBC).\nEndrju Čen i Mjuran Sukumaran su bili među osmoro ljudi iz nekoliko zemalja, koji su pogubljeni streljanjem rano jutros u zatvoru na ostrvu Nusakambangan.\nAustralija je uložila velike diplomatske napore da spase Čena i Sukumaran, osuđene 2006. da su bili vođe grupe australijskih krijumčara heroina, poznate kao Bali devet.\nAustralijski premijer Toni Abot rekao je juče da su pogubljenja "surova i nepotrebna", i dodao da su Čen i Sukumaran "u potpunosti rehabilitovani" dok su bili u zatvoru.\n"Poštujemo suverenitet Indonezije, ali osuđujemo ono što je učinjeno, i to ne može prosto da bude posao kao i svaki drugi", rekao je on.\nTo je prvi put da je Australija opozvala ambasadora iz Indonezije, i prvi put da je ikada opozvala ambasadora zbog pogubljenja nekog svog građanina u inostranstvu.\nDopisnik BBC iz Indonezije Džon Donison ocenio je da je Indonezija veoma važna zemlja za Australiju, jer dve zemlje blisko sarađuju u\npitanjima azilanata i borbe protiv terorizma.\nI brazilska vlada izrazila je "duboku zaprepašćenost" zbog pogubljenja njenog građanina Rodriga Gularta, dodajući da je to "ozbiljan događaj u odnosima dve zemlje".\nGulartova porodica rekla je pre pogubljenja da on ima šizofreniju i da ne treba nad njim da bude izvršena smrtna kazna.\nSinoć je trebalo da bude pogubljena i Filipinka Meri Džejn Fijesta Velozo, ali je izvršenje smrtne kazne nad njom u poslednji čas opozvano, pošto su filipinski zvaničnici rekli da je žena koju je ona optužila da joj je podmetnula drogu uhapšena na Filipinima.\nJoš jedan Francuz, osuđen za krijumčarenje droge, koji je prvobitno trebalo da bude streljan sa ovom grupom, izbegao je to jer se još postupa po njegovoj žalbi.\nNijedan od osmoro osuđenika koji su noćas streljani nije želeo povez preko očiju, i zajedno su pevali u poslednjim trenucima života, rekao je za Sidnej morning herald (Sydney Morning Herald) pastor koji je prisustvovao njihovom streljanju.\nIndonezija ima jedan od najstrožih zakona protiv droge na svetu, a 2013. je okončala četvorogodišnji moratorijum na pogubljenja.\nTaj arhipelag navodi da mora da sprovodi tako drakonske mere jer i sam ima problema sa drogom, odnosno od posledica njenog konzumiranja svakoga dana umre 33 Indonežanina, prema Nacionalnoj agenciji za narkotike.